
הכנסת העשרים
מושב שלישי
<פרוטוקול מס' 569>
מישיבת ועדת הכלכלה
יום שני, א' באב התשע"ז (24 ביולי 2017), שעה 13:00
<סדר היום:>
<הצעת חוק הרשות לפיתוח הנגב (תיקון מס' 4) (תיקון) (הוראות לעניין בקשה לאישור מיזם חקלאי-תיירותי משולב), התשע"ז-2017 (פ/2018/20)(כ/702) 
של חה''כ בצלאל סמוטריץ', רוברט אילטוב, יצחק וקנין, מכלוף מיקי זוהר, מרדכי יוגב, אורן אסף חזן, דוד אמסלם, נורית קורן, אלי אלאלוף, ניסן סלומינסקי, יואב קיש, יואב בן צור, יעקב פרי,  עליזה לביא,  נאוה בוקר, יואל חסון
>
נכחו:

<חברי הוועדה:> 
איתן כבל – היו"ר
יצחק וקנין

עבד אל חכים חאג' יחיא

איילת נחמיאס ורבין

נורית קורן
חברי הכנסת:
נאוה בוקר

חיים ילין
יעל כהן-פארן

בצלאל סמוטריץ

<מוזמנים:> 
	מנהלת אגף בכיר לתכנון משולב, מינהל התכנון, משרד האוצר 
	–
	תמר כפיר

	מחלקת ייעוץ וחקיקה, משרד המשפטים 
	–
	אריאל צבי

	מנהלת הרשות לתכנון, משרד החקלאות ופיתוח הכפר 
	–
	רותי פרום אריכא

	יועץ השר, משרד החקלאות ופיתוח הכפר
	–
	יהושע מאיר סט

	יועץ השר, משרד החקלאות ופיתוח הכפר
	–
	אברהם מאיר

	מנהלת מחלקה בכירה, המשרד לפיתוח הפריפריה, הנגב והגליל 
	–
	סימה אגינסקי

	מתמחה, הלשכה המשפטית, המשרד לפיתוח הפריפריה, הנגב והגליל 
	–
	מורן עזרא

	יועצת מנכ"ל לשוויון מגדרי, משרד התיירות 
	–
	שרון אלה מאיר

	מנהלת תחום תשתיות, המשרד להגנת הסביבה 
	–
	רננה אילן

	מתמחה, הלשכה המשפטית, המשרד להגנת הסביבה 
	–
	נמרוד טויסטר

	יועצת משפטית, חטיבה לשמירה על הקרקע, רשות מקרקעי ישראל 
	–
	שירה תם

	רכז פורום ערי פיתוח, מרכז השלטון המקומי 
	–
	דוד לוי

	יושב-ראש הוועדה החקלאית, מועצה אזורית רמת נגב, מרכז המועצות האזוריות 
	–
	יעקב מוסקוביץ

	חוות משק צאן, בעלי חוות בודדים בנגב 
	–
	רות נבו

	חוות נבון, בעלי חוות בודדים בנגב 
	–
	חובב נבון

	חוות שמשון, בעלי חוות בודדים בנגב 
	–
	חיזקיה אמיר דרומי

	חוות יתיר, בעלי חוות בודדים בנגב 
	–
	עדו ארן

	חוות צאן, בעלי חוות בודדים בנגב 
	–
	אביחי נבון

	חוות מקנה דקל, בעלי חוות בודדים בנגב 
	–
	איל גלעד

	מרכז חוות הבודדים, בעלי חוות בודדים בנגב 
	–
	אריק ברוכין

	מוזמן/ת
	–
	שי כרמלי פולק

	שדלן/ית (פרילוג בע"מ), מייצג/ת את משק צאן נבו
	–
	זכריה יחיאל רייך

	שדלן/ית (פרילוג בע"מ), מייצג/ת את משק צאן נבו
	–
	רות פרמינגר

	שדלן/ית (עצמאי/ת), אינו/ה מייצג/ת לקוחות בדיון זה (לקוחות קבועים נוספים שנושא הישיבה נוגע אליהם באופן ישיר: משק צאן בנגב בע"מ) 
	–
	אתי רחמני פלוטנו

	שדלן/ית (עצמאי/ת), מייצג/ת את משק צאן בנגב בע"מ
	–
	משה ליפקה


<ייעוץ משפטי:>
אביטל סומפולינסקי
<מנהלת הוועדה:>
לאה ורון
<רישום פרלמנטרי:>
טלי רם
<הצעת חוק הרשות לפיתוח הנגב (תיקון מס' 4) (תיקון) (הוראות לעניין בקשה לאישור מיזם חקלאי-תיירותי משולב), התשע"ז-2017 (פ/2018/20) (כ/702)>
של חה"כ בצלאל סמוטריץ, חה"כ ענת ברקו, חה"כ רוברט אילטוב, חה"כ יצחק וקנין, חה"כ מכלוף מיקי זוהר, חה"כ מרדכי יוגב, חה"כ אורן אסף חזן, חה"כ דוד אמסלם, חה"כ נורית קורן, חה"כ אלי אלאלוף, חה"כ ניסן סלומינסקי, חה"כ יואב קיש, חה"כ יואב בן צור, חה"כ יעקב פרי, חה"כ עליזה לביא, חה"כ נאוה בוקר, חה"כ יואל חסון
<היו"ר איתן כבל:>
צהרים טובים לכולם, שלום לכולם. אני רוצה שגם ייאמר, אני זימנתי את הדיון הזה לפני יציאתנו לפגרה מתוך כוונה לסיים את הצעת החוק היום. אני אומר את זה בצורה מאוד ברורה. 
<עבד אל חכים חאג' יחיא (הרשימה המשותפת):>
הצעה לסדר.

<היו"ר איתן כבל:>
אני אאפשר לאדוני. אני אומר, זו הכוונה. השתדלנו באמת באמת לעשות את המיטב לקרב בין הכוחות השונים פה, אני מקווה שהצלחנו כי בסך הכול יש צדק לגבי החוק הזה, לפחות בעיני רוחי, לכן הוא עבר גם בוועדות השרים, גם במליאה וגם כאן בסיבובים הקודמים הוא עבר בצורה מאוד ברורה, ולפחות במה שתלוי בנו אנחנו עושים את המיטב כדי להוציא את התוצאה הטובה ביותר מתחת ידינו.
הצעת חוק הרשות לפיתוח הנגב (תיקון מס' 4) (תיקון) (הוראות לעניין בקשה לאישור מיזם חקלאי-תיירותי משולב), התשע"ז–2017, שמובילים אותה חברי הכנסת: סמוטריץ, ברקו, אילטוב, וקנין, מכלוף, יוגב, אורן חזן, אמסלם, נורית קורן, אלי אלאלוף, ניסן סלומינסקי, יואב קיש, יואב בן צור, יעקב פרי, עליזה לביא, נאוה בוקר ויואל חסון. זה בהכנה לקריאה שנייה ושלישית. בבקשה, חאג' יחיא. 
<יצחק וקנין (ש"ס):>
אני חייב ללכת לוועדת האתיקה.

<עבד אל חכים חאג' יחיא (הרשימה המשותפת):>
משפט אחד. אני מבקש, אני אגיש הסתייגויות על כל החוק היום בשם המשותפת ואנחנו נעביר אותן בכתב עד התאריך שייקבע.

<היו"ר איתן כבל:>
אין בעיה. 

<אביטל סומפולינסקי:>
הוועדה צריכה להצביע, זה לא רק ההעברה שלהן בכתב. אם מציגים אותן בוועדה זה בסדר, צריך להציג אותן ושהוועדה תצביע. 
<עבד אל חכים חאג' יחיא (הרשימה המשותפת):>
אני אציג אותן היום, וחתימות של כל חברי המשותפת אני אעביר בכתב. 

<יעל כהן-פארן (המחנה הציוני):>
גם אני ארצה.

<היו"ר איתן כבל:>
כדי שאני אבין בדיוק. היום אני מצביע. 

<אביטל סומפולינסקי:>
אם יש לחבר הכנסת הסתייגות צריך להצביע על ההסתייגות שלו, צריך להציג אותה בוועדה.
<היו"ר איתן כבל:>
נכון. 

<אביטל סומפולינסקי:>
ואחר כך הוא רוצה להעביר את ההסתייגות שהוא הציג בוועדה בכתב, עם זה אין בעיה.

<היו"ר איתן כבל:>
נכון. 

<אביטל סומפולינסקי:>
אבל צריך להציג את ההסתייגות בוועדה ועל זה אפשר להצביע.

<היו"ר איתן כבל:>
אבל מתי אנחנו נעשה את זה? 

<יעל כהן-פארן (המחנה הציוני):>
אתה הצגת לוחות זמנים מעכשיו לעכשיו. זו זכותך, אבל צריך לתת זמן להגיש הסתייגויות.

<עבד אל חכים חאג' יחיא (הרשימה המשותפת):>
שיהיה דיון אחר להצגה.

<היו"ר איתן כבל:>
גברתי, אני אגלה - - -
<יעל כהן-פארן (המחנה הציוני):>
זאת זכותך, אני לא אומרת שזה - - -

<לאה ורון:>
לא צריך להציג זמן להסתייגויות. מה שצריך לעשות זה שבעת הדיונים על הצעת החוק חבר הכנסת מציע הצעה, והיה והצעתו איננה מתקבלת, היא נרשמת לבקשתו כהסתייגות. 

<היו"ר איתן כבל:>
נכון. 

<יעל כהן-פארן (המחנה הציוני):>
בסדר גמור. האם לא אמורים לתת מועד אחרון להגשת ההסתייגויות?

<היו"ר איתן כבל:>
מה פתאום. 

<יעל כהן-פארן (המחנה הציוני):>
זה מה שאני מכירה. 
<היו"ר איתן כבל:>
אני יחד עם וקנין הכי ותיקים פה. 

<יעל כהן-פארן (המחנה הציוני):>
אני בטוחה שאתה פועל לפי התקנון, אבל אני שואלת האם זה לא מן הנוהג.

<היו"ר איתן כבל:>
אין נוהג כזה. זה אצל תימנים, הנוהג המשתנה מבית-כנסת לבית-כנסת. הדיון הוא לא ראשון, זה כבר סדרה ארוכה של דיונים.
<יעל כהן-פארן (המחנה הציוני):>
מאז הקריאה הראשונה היה דיון?
<קריאה:>
בטח. 

<היו"ר איתן כבל:>
קריאה שנייה ושלישית זה דיון ראשון. 

<יעל כהן-פארן (המחנה הציוני):>
זה הדיון הראשון. 

<בצלאל סמוטריץ (הבית היהודי):>
לא. זה דיון שני כבר. היה דיון לשנייה ושלישית, זה דיון שני. 

<היו"ר איתן כבל:>
צודק. 

<עבד אל חכים חאג' יחיא (הרשימה המשותפת):>
לא זוכר שהיה דיון ראשון.

<יעל כהן-פארן (המחנה הציוני):>
אני גם לא זוכרת. 

<קריאות:>
- - -

<היו"ר איתן כבל:>
חברים. יש שני סוגים של הסתייגויות , אלה שלא מביאים אותן באותו רגע, זה בעיקר הסתייגויות לדיבור במליאה. זה הנוהג מאז ומעולם, אני פה לא מכיר שום נוהג אחר שאומרים, אנחנו שבוע הבא נקיים דיון, מי שרוצה להביא הסתייגויות. אין כזה. 

יש הסתייגויות שמובאות במקום, מי בעד, מי נגד, הכי לגיטימי בעולם, ויש שאומרים, אני מגיש הסתייגויות שאני מבקש אותן לדיבור במליאה. זה מה שאני מכיר. תודה רבה. אין שום בעיה מבחינתי, חאג'. 
<עבד אל חכים חאג' יחיא (הרשימה המשותפת):>
אז מתחילים. דיברת על החוק, יש לי הסתייגויות על שם החוק. 

<היו"ר איתן כבל:>
עוד לא התחלנו את ההקראה, רק נתתי את הכותרת. וקנין, בבקשה.
<יצחק וקנין (ש"ס):>
אני חייב לצאת לוועדת האתיקה, אני כבר באיחור. אני רוצה לומר, השתדלנו היום כמה שאפשר לגעת בכל הנושאים הבעייתיים שנשארו פתוחים ואני מקווה שבסופו של יום, היום החוק הזה יאושר כיוון שאני חושב שלא צריך למשוך את זה יותר, צריך לגמור את העניין הזה, ויש רצון טוב מכל הצדדים אני חושב בהסכמות שהגענו אליהן.
<היו"ר איתן כבל:>
ואני מודה לך, אדוני, על שהמשכת את הדיון כשאני יצאתי. ברשותכם, אני מתחיל. אני אקריא את הצעת החוק. 

"הצעת חוק הרשות לפיתוח הנגב (תיקון מס' 4) (תיקון) (הוראות לעניין בקשה לאישור מיזם חקלאי-תיירותי משולב), התשע"ז–2017".
<עבד אל חכים חאג' יחיא (הרשימה המשותפת):>
אני מסתייג על השם.

<היו"ר איתן כבל:>
עוד לא סיימתי. 

	"תיקון סעיף 5
	1.
	בחוק הרשות לפיתוח הנגב (תיקון מס' 4), התש"ע–2010‏, בסעיף 5 – 

	
	
	(1)
בסעיף קטן (א), אחרי ההגדרה "הוועדה הבין-משרדית" יבוא:

	
	
	
	""החזקה במקרקעין" – לרבות החזקה מטעם הזכאי לפי החוזה;";"


לפני שאני אאפשר לאדוני, מי צריך לתת הסבר על הסעיף הזה?

<אביטל סומפולינסקי:>
הסעיף מוסיף את ההגדרה של "החזקה במקרקעין", כשבסעיף עצמו כתוב שנדרש שהוא החזיק במקרקעין, מי שמגיש את הבקשה. בשביל להבהיר שהחזקה במקרקעין היא לא רק בהכרח ההחזקה של מי שהיה לו את החוזה, הוספה הגדרה שאומרת "החזקה, לרבות החזקה מטעם הזכאי לפי החוזה". 
<היו"ר איתן כבל:>
נכון. אוקיי. 

<אביטל סומפולינסקי:>
זאת אומרת, גם אם בעל החוזה לא בעצמו החזיק אבל מישהו מטעמו החזיק, הדבר הזה גם ייחשב החזקה במקרקעין. 

<היו"ר איתן כבל:>
אוקיי. חאג' יחיא, בבקשה.

<עבד אל חכים חאג' יחיא (הרשימה המשותפת):>
על שם החוק. במקום החוק הזה יבוא: חוק אפליית הבדואים.
<בצלאל סמוטריץ (הבית היהודי):>
בואו נצביע. 

<עבד אל חכים חאג' יחיא (הרשימה המשותפת):>
אתה רוצה להצביע או שאני אקרא גם לחלופין?

<היו"ר איתן כבל:>
תקריא את החלופין.

<עבד אל חכים חאג' יחיא (הרשימה המשותפת):>
לחלופין: חוק גזילת קרקע של ערבים; לחלופין: חוק ייהוד הנגב; לחלופין: חוק אישורי בנייה ליהודים בדיעבד.
<היו"ר איתן כבל:>
תודה. מי בעד?

<יעל כהן-פארן (המחנה הציוני):>
איזה הצעה? על מה מצביעים?

<קריאות:>
- - -

<אביטל סומפולינסקי:>
צריך להצביע קודם על החלופות לשם ואחר כך להצביע על השם של הנוסח.
<היו"ר איתן כבל:>
מי בעד החלופה הראשונה של חבר הכנסת עבד אל חכים חאג' יחיא? מי נגד? מי נמנע?

הצבעה
בעד ההסתייגות – 1
נגד – רוב
נמנעים – 1 
ההסתייגות של חבר הכנסת עבד אל חכים חאג' יחיא לשם החוק לא נתקבלה. 
<לאה ורון:>
חברת הכנסת יעל כהן-פארן מצביעה במקום חבר הכנסת יוסי יונה. 

<חיים ילין (יש עתיד):>
אני מצביע במקום יענקל'ה פרי, שנמצא עם מירי רגב בניו יורק.

<לאה ורון:>
וחבר הכנסת בצלאל סמוטריץ מצביע במקום חברת הכנסת שולי מועלם-רפאלי. 

<היו"ר איתן כבל:>
מי בעד ההסתייגות השנייה, ירים את ידו? מי נגד? מי נמנע?

הצבעה

בעד ההסתייגות – 1
נגד – רוב
נמנעים – 1
ההסתייגות לחלופין א' של חבר הכנסת עבד אל חכים חאג' יחיא לשם החוק לא נתקבלה. 

<היו"ר איתן כבל:>
עבר. הסתייגות שלישית. מי בעד, ירים את ידו? מי נגד? מי נמנע? 

הצבעה

בעד ההסתייגות – 1
נגד – רוב
נמנעים – 1 
ההסתייגות לחלופין ב' של חבר הכנסת עבד אל חכים חאג' יחיא לשם החוק לא נתקבלה. 

<היו"ר איתן כבל:>
תודה. אלה שלוש הסתייגויות. 
<עבד אל חכים חאג' יחיא (הרשימה המשותפת):>
ארבע.

<היו"ר איתן כבל:>
מי בעד ההסתייגות הרביעית של חבר הכנסת חאג' יחיא? מי נגד? 
<לאה ורון:>
סליחה. אתה יכול לחזור על השלישית ועל הרביעית בבקשה?

<עבד אל חכים חאג' יחיא (הרשימה המשותפת):>
השלישית: חוק ייהוד הנגב; הרביעית: חוק אישור בנייה ליהודים בדיעבד.

<בצלאל סמוטריץ (הבית היהודי):>
רק בגלל המשמעת הקואליציונית הצבעתי נגד עכשיו. 

<היו"ר איתן כבל:>
מי בעד ההצעה הרביעית, ירים את ידו. מי נגד? מי נמנע?

הצבעה

בעד ההסתייגות – 1
נגד – רוב
נמנעים – 1 
ההסתייגות לחלופין ג' של חבר הכנסת עבד אל חכים חאג' יחיא לשם החוק לא נתקבלה. 
<היו"ר איתן כבל:>
לא עבר. אני מצביע על שם החוק. מי בעד, ירים את ידו. מי נגד? 

הצבעה

בעד שם החוק – רוב
נגד – 2
שם החוק, כהצעת הוועדה, נתקבל.
<היו"ר איתן כבל:>
עבר. 

<אביטל סומפולינסקי:>
אני רוצה להבהיר שהשם לנוסח לקריאה הראשונה מופיע עם הסוגריים (הוראות לעניין בקשה לאישור - - - 
<קריאות:>
- - -

<אביטל סומפולינסקי:>
השם מופיע עכשיו: הצעת חוק רשות לפיתוח הנגב (תיקון מס' 4) (תיקון) (הוראות לעניין בקשה לאישור מיזם חקלאי-תיירותי משולב), התשע"ז–2017. בנוסח שמונח על שולחן הכנסת לקריאה השנייה והשלישית המילים "הוראות לעניין בקשה לאישור מיזם חקלאי-תיירותי משולב" יורדות כי זה בעצם רק לקריאה הראשונה.
<היו"ר איתן כבל:>
אוקיי. 

<אביטל סומפולינסקי:>
הנוסח יהיה: (תיקון מס' 4) (תיקון).
<היו"ר איתן כבל:>
אוקיי. בסדר. 

<עבד אל חכים חאג' יחיא (הרשימה המשותפת):>
לסעיף 5 יש לי גם הסתייגות.

<אביטל סומפולינסקי:>
אני רוצה להבהיר לחבר הכנסת חאג' יחיא, כל ההצעות שלך הן חלופיות אחת לשנייה.
<היו"ר איתן כבל:>
ברור. חאג', הסתייגות לסעיף 5, 1(1).

<עבד אל חכים חאג' יחיא (הרשימה המשותפת):>
אחרי "החזקה בקרקע" יבוא: "לרבות בדואים שיושבים מעל הקרקע חמש שנים לפחות".
<היו"ר איתן כבל:>
אוקיי. מי בעד ההסתייגות של חאג'? מי נגד? מי נמנע? תודה.
הצבעה

בעד ההסתייגות – 1
נגד – רוב
נמנעים – 2
ההסתייגות של חבר הכנסת עבד אל חכים חאג' יחיא לסעיף 1(1) לא נתקבלה.
<עבד אל חכים חאג' יחיא (הרשימה המשותפת):>
לחלופין: אפילו אם זה דירי צאן או גידול חקלאי. 

<היו"ר איתן כבל:>
אוקיי. מי בעד ההסתייגות של חאג'? מי נגד? מי נמנע?

הצבעה

בעד ההסתייגות – 1
נגד – רוב
נמנעים – 1
ההסתייגות לחלופין א' של חבר הכנסת עבד אל חכים חאג' יחיא לסעיף 1(1) לא נתקבלה.

<היו"ר איתן כבל:>
הערות על סעיף 5, 1(1)?
<יעל כהן-פארן (המחנה הציוני):>
גם לי יש הסתייגות. אני צריכה עכשיו לראות איך אני מנסחת את זה. 

<לאה ורון:>
תגידי במילים שלך. 

<היו"ר איתן כבל:>
ממילא נפיל את זה, אז מה זה משנה. 

<יעל כהן-פארן (המחנה הציוני):>
ממילא תפיל את זה, כן. בסעיף (1), אחרי ההגדרה "הוועדה הבין משרדית" יבוא "החזקה במקרקעין". הכוונה היא לרבות החזקה מטעם הזכאי לפי החוזה. ושוב, לפי דברי ההסבר, הכוונה שאין חוזה, אז יש פה איזושהי הטעיה בעצם הניסוח. אולי תוכלי להבהיר לנו. 
<אביטל סומפולינסקי:>
יש מישהו שקיבל חוזה.

<יעל כהן-פארן (המחנה הציוני):>
וזה לא מי שיושב על הקרקע. 
<אביטל סומפולינסקי:>
זה לא מי שמחזיק בקרקע. מי שמחזיק בקרקע הוא מי שמחזיק מטעם מי שיש לו את החוזה. זאת ההרחבה. 

<יעל כהן-פארן (המחנה הציוני):>
אוקיי. אז לרבות החזקה מטעם – זו המשמעות, מטעם. מטעם הזכאי. אז תימחק המילה "לרבות החזקה מטעם", וזהו. זו ההסתייגות שלי. זאת אומרת "החוזה במקרקעין" – הזכאי לפי החוזה.
<היו"ר איתן כבל:>
מי בעד ההסתייגות של יעל כהן-פארן? מי נגד? 
הצבעה

בעד ההסתייגות – 2
נגד – רוב
ההסתייגות של חברת הכנסת יעל כהן-פארן לסעיף 1(1) לא נתקבלה.

<היו"ר איתן כבל:>
ההסתייגות לא עברה.
<עבד אל חכים חאג' יחיא (הרשימה המשותפת):>
לחלופין: החזקת הקרקע על-ידי בדואים ללא צורך בחוזה. 
<היו"ר איתן כבל:>
אוקיי. מי בעד ההסתייגות של חאג'? מי נגד? מי נמנע?

הצבעה

בעד ההסתייגות – 1
נגד – רוב
נמנעים – 1
ההסתייגות לחלופין ב' של חבר הכנסת עבד אל חכים חאג' יחיא לסעיף 1(1) לא נתקבלה.

<היו"ר איתן כבל:>
ההסתייגות נפלה. אני מעלה להצבעה את סעיף 5, 1(1) על-פי הצעת החוק המונחת כאן לפנינו. מי בעד, ירים את ידו. מי נגד? 

הצבעה

בעד סעיף 1(1) – רוב
נגד – 2
סעיף 1(1), כהצעת הוועדה, נתקבל.
<היו"ר איתן כבל:>
הסעיף עבר. סעיף (2).
<בצלאל סמוטריץ (הבית היהודי):>
צריך לקרוא אותו עכשיו. לא קראת אותו בפנינו.

<היו"ר איתן כבל:>
אני רוצה להזכיר שהיום הגענו להבנות בכמה מן הנקודות בין משרדי הממשלה השונים – רמ"י, משרד המשפטים, משרד נגב גליל - -

<חיים ילין (יש עתיד):>
רשות הנגב.

<היו"ר איתן כבל:>
- - ומשרד החקלאות. 
<שרון מאיר:>
סליחה, אדוני היושב-ראש, וקיפחו את משרד התיירות כאן כי אנחנו לא כאן בהבנות. 

<היו"ר איתן כבל:>
את רוצה שנמשוך את החוק?

<שרון מאיר:>
לא. אני רוצה רק להעיר.

<היו"ר איתן כבל:>
בסדר, מה אני יכול להגיד לך. אני חושב שבנקודה הזאת אתם צריכים, לפחות להבנתי, לתת רוח גבית לחוק.
<שרון מאיר:>
אנחנו בעד החוק. יש לנו הסתייגות קטנה רק לגבי הסעיף הספציפי הזה. אנחנו חלק מהוועדה המשותפת בעניין הזה ולכן היה ראוי שיתייעצו גם אתנו לפני.

<היו"ר איתן כבל:>
תודה, גברתי. שם ותפקיד.

<שרון מאיר:>
שרון מאיר, ייעוץ משפטי, משרד התיירות. 

<היו"ר איתן כבל:>
אוקיי. אני מציע לך להוציא נזיפה לחברים בממשלה. 

<בצלאל סמוטריץ (הבית היהודי):>
לא, ההערה הערה טובה. 

<היו"ר איתן כבל:>
הערה נכונה.

<בצלאל סמוטריץ (הבית היהודי):>
אני לוקח אחריות, מתנצל. הערה נכונה חשובה.
<היו"ר איתן כבל:>
סמוטריץ, לא נשאר לך הרבה, תראה איזה גובה אתה, אתה לוקח על כולם אחריות. מישהו ביקש ממך לקחת אחריות? זה לא בעיה שלך. הם היו צריכים להסב את תשומת הלב. 

<עבד אל חכים חאג' יחיא (הרשימה המשותפת):>
לקיחת אחריות זה צריך להיות מתורגם למעשים, אז צריך לשבת ולהתייעץ מחדש. זו המשמעות של לקיחת אחריות.

<היו"ר איתן כבל:>
תודה, חברים. בואו נמשיך. גברתי, תודה, דברייך נשמעו ואני אאפשר לך גם לומר את הדברים. בבקשה. 
<אביטל סומפולינסקי:>
אני חושבת שכדאי בכל זאת להקריא את ה"כחול".

<היו"ר איתן כבל:>
אוקיי. ואז נסביר. 

	
	"
	(2)
בסעיף קטן (ג)(2) -

	
	
	
	(א)
בפסקת משנה (א), אחרי "באותו סעיף קטן" יבוא "בהתחשב, בין היתר, באופי הפעילות החקלאית או החקלאית-תיירותית הקיימת במיזם, ובמשך קיומו";

	
	
	
	(ב)
פסקת משנה (ב) – תימחק;"


<אביטל סומפולינסקי:>
סעיף (ג)(2) להוראות המעבר תוחם את שיקול הדעת של הוועדה הבין-משרדית כשהיא מקבלת בקשות לאישורי מיזם. אחד מהאדנים של הצעת החוק הזאת, להוריד את שיקול הדעת בכל הנושא למידת ההיתכנות התכנונית כי העמדה אומרת שבעצם צריך לאפשר את ההקניה של הזכויות בתחילת הדרך ולאפשר את ההליך התכנוני ולא לחסום כבר בתחילת הדרך בגלל בעיות התכנון. צריך יהיה לפתור את בעיות התכנון בהמשך, זאת אומרת אנחנו לא מתעלמים מבעיות התכנון. 
בשלב הזה, כפי שהדבר היה מנוסח בקריאה הראשונה, גם אנחנו הערנו על זה שבעצם לא כל כך ברור מה באמת אמורה הוועדה לשקול, מה זה אותו אופי פעילות חקלאית. לא כל כך ברור היה מה הוועדה צריכה והצענו נוסח.
<היו"ר איתן כבל:>
מבהיר יותר. 

<אביטל סומפולינסקי:>
שמבהיר יותר. אני לא חושבת שיש פה איזה שינוי דרמטי, יש פה דיוק של הניסוח, שבעצם במקום השיקול של מידת ההיתכנות הוועדה תבחן את מידת התאמת המיזם לפעילות כמיזם חקלאי-תיירותי משולב, בהתחשב בין היתר באופי הפעילות החקלאית או הפעילות החקלאית התיירותית שבו, ובמשך קיומו. בעצם זה לבחון את מה שהיה בפועל לעומת מה שהוא מבקש ולראות שיש איזושהי התאמה של הדבר הזה, וזה כתחליף לבדיקה של ההיתכנות התכנונית.

<היו"ר איתן כבל:>
אוקיי. קודם כול, גברתי ממשרד התיירות, יש לך הערה אחרי הנוסח המתוקן?

<שרון מאיר:>
כן, יש לי הערה. הניסוח המקורי – אני הייתי כאן בוועדה אז כשזה נוסח כמו שזה נוסח, וזה נוסח לא סתם כך. גם רמ"י, היום לפני שהם יוצאים למכרז או לפני שהם מקצים קרקע, הם מבקשים היתכנות תכנונית תיירותית ממשרד התיירות. לא סתם אנחנו חלק מהוועדה, כדי לבדוק את הדברים האלה. זה אחד.
<עבד אל חכים חאג' יחיא (הרשימה המשותפת):>
שלא מתייעצים אתכם. 

<היו"ר איתן כבל:>
הוא מנסה להדליק אותך, אם עדיין לא הבנת. זה ניסיון חלש.

<עבד אל חכים חאג' יחיא (הרשימה המשותפת):>
ואתה זה שמחפה. 

<שרון מאיר:>
אם נעזוב רגע את ההיבט של רמ"י שמתייעץ עם משרד התיירות, גם הוועדות התכנוניות מתייעצות עם משרד התיירות בכל תוכנית תיירותית.

<היו"ר איתן כבל:>
אין בעיה. 

<שרון מאיר:>
זאת אומרת שכן יש את ההתייחסות של משרד התיירות בתוך הוועדה הזאת בהיבט התכנוני, ולכן כן צריך להשאיר את זה כחלק משיקול הדעת של הוועדה.

<אביטל סומפולינסקי:>
את מידת ההיתכנות התכנונית? 

<שרון מאיר:>
מידת ההיתכנות התיירותית. 

<אביטל סומפולינסקי:>
אז את מבקשת לחזור לא לנוסח ב"כחול" אלא לחזור - - -

<שרון מאיר:>
לנוסח הקיים. 

<בצלאל סמוטריץ (הבית היהודי):>
אני אענה, אדוני היושב-ראש, ברשותכם. אנחנו התכנסנו כאן כל הפורום המכובד הזה בעצם בעיקר בשביל הסעיף הזה. 

<שרון מאיר:>
אז כל היתר זה בעצם אבק?

<היו"ר איתן כבל:>
לא, לא.

<בצלאל סמוטריץ (הבית היהודי):>
אני רוצה להסביר. לא היית כאן בכל הדיונים, אנחנו פה דיון שלישי. היו לנו הרבה דיונים שאולי לא זומנתם אבל בואו נשים את הדברים על השולחן. 

<לאה ורון:>
הוא מדבר על ישיבות עבודה. 

<בצלאל סמוטריץ (הבית היהודי):>
לא. גם ישיבות קודמות שהיו בקריאה הראשונה. 

<היו"ר איתן כבל:>
חברים, הוא מתכוון, הדיון הזה לא התחיל מהכנה לקריאה שנייה ושלישית. עבר את כל המסלול, עבר פה מסלול לא פשוט, זה הכול.

<בצלאל סמוטריץ (הבית היהודי):>
אני אחזור על זה בקצרה, טוב שזה יהיה בפרוטוקול גם של הדיון הזה – אחר כך בשביל הבג"צים למיניהם – וטוב גם שגברתי תשמע. 
נכון, החוק הזה עבר כפי שהוא עבר ב-2013, נדמה לי, עם המושג הזה של היתכנות תכנונית, כאשר היה ברור והדברים נמצאים בפרוטוקולים של הדיונים אז, שאין הכוונה לתוכנית מתאר בתוקף. והיתכנות תכנונית, הכוונה שיש פה איזשהו רציונל תכנוני, לא הולכים עכשיו לזרוק מיזמים שאי אפשר להגן עליהם או להסדיר אותם לפי עקרונות תכנוניים מקובלים. זאת הייתה ההבנה של חברי הכנסת, זאת הייתה ההבנה של כולם.

דא עקא, אומרים אצלנו המשפטנים, שכאשר הדבר הזה ירד למסלול הביצוע, אז הוענקה פרשנות משפטית שכבלה את ידיה של הוועדה הבין-משרדית - וישבה כאן בדיון הראשון מי שהייתה יושבת-ראש הוועדה הבין-משרדית מטעם משרד נגב-גליל ואמרה, אנחנו מאוד רצינו. הרי הוועדה הבין-משרדית משרד נגב-גליל הזמינו דוח תכנוני, גם אתם הייתם מעורבים בו. הם הוציאו חוברת שלמה שמראה את ההיתכנות התכנונית של מירב המיזמים. 
ולמרות זאת, בגלל שהייתה חוות דעת שאמרה שהמושג "היתכנות תכנונית", פרשנותו שיש תוכנית מתאר בתוקף – עוד פעם, בעיני זה הזוי איך אפשר להעניק פרשנות כזאת בכלל; הרי אם הייתה תוכנית מתאר בתוקף לא היו צריכים חוק. 
<יעל כהן-פארן (המחנה הציוני):>
כל התכנון הזה במדינת ישראל זה הזוי. 
<בצלאל סמוטריץ (הבית היהודי):>
הרי אם הייתה תוכנית מתאר בתוקף - - -
<יעל כהן-פארן (המחנה הציוני):>
צריך לתכנן, לא לקבוע עובדות בשטח. 

<בצלאל סמוטריץ (הבית היהודי):>
אם הייתה תוכנית מתאר בתוקף אז לא היינו צריכים את החוק הזה. אז בסדר, ולכן היה כאן איזשהו מין טיעון מעגלי, זאת אומרת הוועדה הבין-משרדית לא יכולה בכלל להמליץ ולנסות לקדם תכנון כי מבחינתה אם אין תוכנית מתאר בתוקף אז לא מתקיים התנאי המקדמי של היתכנות תכנונית, ולכן אי אפשר בכלל להמליץ. ולכן, כל חוות הנגב הדרומיות נזרקו החוצה. הצפוניות.
<שרון מאיר:>
אז במקום להוריד את שיקול הדעת לגמרי, תחדד את הטיעון.
<בצלאל סמוטריץ (הבית היהודי):>
אז זה מה שאנחנו עושים. אנחנו רצינו להוריד לגמרי. הרי שוב, כל המנגנון של החוק הזה בנוי על כך שעכשיו יש עשר שנים שבהן צריך להסדיר תכנונית, אף אחד לא מדבר על זה שאין הסדרה תכנונית, בהסדרה תכנונית עובדה שגם אתם שותפים. ודאי שבסופו של דבר, כשמוסדות התכנון הנורמליים שחיים במדינת ישראל יצטרכו לדון, לתכנן ולהסדיר תכנונית, הם ישקלו את כל השיקולים – היכולות הכלכליות והכושר ושיקולים תיירותיים, הכול ייבחן. 

לכן, מה שסוכם כאן אחרי המון-המון דיונים, בהתחלה כתבנו פסקת משנה (ב) תימחק, מורידים את הקריטריון. באו החברים ואמרו, אין דבר כזה, צריך איזשהו שיקול דעת לוועדה כי בסוף הוועדה היא כן איזושהי מסננת רגע לפני מוסדות התכנון, ולכן הוצע הנוסח שהיועצת המשפטית של הוועדה המכובדת, יחד עם החברים האחרים כאן ניסחו, שאומר שהוועדה תשקול. אפשר להקריא עוד פעם את הנוסח, ברשותכם?
<אביטל סומפולינסקי:>
הוועדה תשקול את מידת התאמת המיזם לפעילות כמיזם חקלאי-תיירותי משולב, בהתחשב, בין היתר, באופי הפעילות החקלאית או אופי הפעילות החקלאית התיירותית שבו, ובמשך קיומו.

<בצלאל סמוטריץ (הבית היהודי):>
זה בין היתר, זה לא אומר שאין עוד שיקולים נוספים.

<היו"ר איתן כבל:>
בצלאל, אני רוצה לומר את זה כך. זה אחד מנושאי הליבה. אני מתנצל בפנייך על זה שלא זומנת אבל אין לי כוונה לעכב את התהליך או להפיל אותו על עלבון כזה או אחר.

<שרון מאיר:>
לא, אין פה עניין של עלבון. 

<היו"ר איתן כבל:>
מוצדק ככל שיהיה. אני לא אומר את זה עכשיו, בוודאי לא בפנייך אני מתריס בעניין הזה. יחד עם זאת, אני חושב שיש כאן איזון מאוד מאוד מאוד מאוד נכון, איזון נכון כי אני מכיר את כל ההצעות שהונחו כאן בפנינו, ואני בין היתר כפיתי את כולם להתכנס סביב העניין הזה כי ברור שאחד העניינים המרכזיים, בהא' הידיעה, זה אתם. כי העולם הוא חקלאי אבל יש לו עוד אלמנטים נוספים. 

ולכן, אני חושב שזה גם יודע להתכתב נכון עם הרצונות שלכם, גם במסגרת הוועדה, ויש לכם שם את ה-say ואתם יכולים לומר את הדברים, ואני חושב שלוועדה הזו יש ועוד איך אמירה. ואחד הדברים שאנחנו גם שכנענו את בצלאל, להבין שהוועדה הזו יכולה להוציא מתחת ידה ולהיות גורם מרכזי מוביל בתהליך בדיונים האלה.

אז אני לא רוצה להסיג אותנו בעניין הזה לאחור ואני חושב שהאינטרסים, גם שלָך – שלך כמשרד – וכמו אינטרסים אחרים של רמ"י וכו', אנחנו באמת מצאנו את הנקודה העדינה הזו. אז ברשותך. 

<יעל כהן-פארן (המחנה הציוני):>
ברשותך, אדוני, אני רוצה להגיד כמה מלים כלליות כי אני חשה שהדיון בסוגיה העקרונית שהחוק הזה מעלה, לא מוצה, ואולי אני פספסתי איזה דיון אבל הקריאה הראשונה הייתה במרס, מאז אני לפחות לא יודעת – אולי היו דיונים בקבוצות סגורות יותר – אבל אני לא הייתי מודעת לדיון בוועדה, אולי היה.
<היו"ר איתן כבל:>
יעל, אני לא חוסם אותך. יעל, דברי.

<יעל כהן-פארן (המחנה הציוני):>
אני רוצה לומר. לאופן ולהיקף שבו מתרחשת הקמת יישובים בודדים יש משמעות ערכית חמורה, וזה נוגע בעיני באושיות של החברה. מצב שבו נעשית ביודעין ובראש חוצות עבירה על החוק, בעוד הרשויות לא מצליחות להתמודד עם התופעה, זה מצב מאוד בעייתי ומאוד חמור במדינה שמבקשת לשמור על האופי שלה כמדינת חוק. 

דור שלם בעצם גדל לתוך מציאות שבה עבירה על החוק היא נורמה, מציאות שעבריינות משתלמת, ומתחנך לזלזול בחוק. למציאות כזו יש משמעות קודם כול ערכית ומוסרית ממדרגה ראשונה וזה חמור מאין כמוהו.
כל הבעיות שקשורות בסביבה מחמירות שבעתיים כשמדובר בהתיישבות שמוקמת באופן לא חוקי, כי אז לא נאכפים הסטנדרטים הסביבתיים הנדרשים הכי בסיסיים, ומנקודות מאושרות ושמסודרות בחוק – כמו פתרונות ביוב, דרכים, התחברות, כל ההתחברויות הן מאולתרות ומסוכנות – ונקבעות עובדות בשטח בלי שנבחנו חלופות עקרוניות ובכלל חלופת אפס או חלופות מיקום. פשוט זה לא נכלל כי מישהו בא והקים את ביתו. 

אז העובדות הלא חוקיות האלה מכתיבות אחר כך את התכנון המסודר, וכל זה לא על-פי הכללים וללא הליכי תכנון מסודרים. 

מה שהצעת החוק הזאת מביאה, אחרי שכבר היו הצעות – אנחנו יודעים, זה הרי תיקון על תיקון – היו הצעות שהגדירו מה יוכל לקבל אישור, ואז ראו שלא כל מי שרוצים שיקבל אישור נכנס לתוך ההגדרות אז מרחיבים את ההגדרות ואז רואים שעדיין יש כאלה שלא נכללים בהגדרות אז מרחיבים אותן עוד קצת כדי לאפשר לכולם, ובעצם זאת הכשרת שרץ. זאת הכשרה של התיישבות לא חוקית, לא חוקית, ולפי מוסדות התכנון היא לא הייתה כנראה עוברת.

ואם כבר, בואו ניקח את הדברים, הרי איך מערכת תכנון עובדת? קודם מאפשרים בתוכנית סוג כזה או אחר של בינוי ואז מתווכחים – התיישבות בודדים, יישוב חדש – יש על זה ויכוחים, אחר כך מקימים. מה קורה פה? באו אנשים, קיבלו איזה אישור ממי שיש לו חזקה על הקרקע. הלך, הקים התיישבות לעצמו, יש לזה השלכות סביבתיות אדירות. 

<היו"ר איתן כבל:>
תודה, יעל.

<יעל כהן-פארן (המחנה הציוני):>
אני אפילו לא התחלתי לדבר על הפגיעה בשטחים הפתוחים, על ההשלכות האקולוגיות, על בנייה לא יעילה של מערכות תשתית. אתה יודע, רק על זה אני יכולה לתת פה הרצאה של חצי שעה, אבל אני מבינה שזמן הוועדה יקר.
<היו"ר איתן כבל:>
תודה.

<יעל כהן-פארן (המחנה הציוני):>
ופה אני אסיים. אז מה שאני רוצה לומר זה שהצעת החוק הזאת היא מאוד בעייתית בראייתי, ואני באמת קוראת לך לא להביא אותה בחטף. יש לנו סיום מושב השבוע, אני חושבת שהדיון לא מוצה, לא נשמעו בעיני כל העמדות לכאן ולכאן. תודה.

<היו"ר איתן כבל:>
תודה.

<בצלאל סמוטריץ (הבית היהודי):>
קוצר זמן - - -

<היו"ר איתן כבל:>
אתה מוכן בבקשה? 

<בצלאל סמוטריץ (הבית היהודי):>
משפט. 

<היו"ר איתן כבל:>
לא. רבע לא. עכשיו תקשיב לי. אני רוצה לומר לכם את הדבר הבא. חברה שלי יעל, אני חלוק עליה בעניין הזה לחלוטין – אני אומר את זה באנדרסטייטמנט אפילו. לבוא ולהגיד שלא התקיים כאן דיון ושלא מוצה, ישבנו פה שעות. שעות ישבנו פה. 
<יעל כהן-פארן (המחנה הציוני):>
על התיקון הזה?

<היו"ר איתן כבל:>
על התיקון הזה.

<יעל כהן-פארן (המחנה הציוני):>
על התיקונים הקודמים. 

<היו"ר איתן כבל:>
לא, סליחה. על זה.
<יעל כהן-פארן (המחנה הציוני):>
אולי לקריאה ראשונה. לא לקראת שנייה-שלישית.

<בצלאל סמוטריץ (הבית היהודי):>
מה זה משנה, אבל את הדיון העקרוני עשינו אז.

<היו"ר איתן כבל:>
חברים, אני מכיר את העניין של ציפורי נפש. כל סעיף, אפשר להפוך אותו לציפור נפש לאורך כל הדרך. אני אומר, קיימנו כאן את הדיון הערכי, את הדיון העקרוני, מי שרצה – והיו פה ויכוחים מאוד מאוד מאוד קשים, עד כדי התפזרות כמה פעמים – אז לכן, אפשר לא להסכים. זה לגיטימי, זה בסדר לא להסכים, אבל לא להעמיד כאילו הוועדה לא מיצתה או הוציאה מן הכוח אל הפועל את אשר מצופה ממנה. 

ואני אתן לך סתם דוגמה. אני עכשיו מתחבט עם לאה – אני כל כך רוצה שחוקים יהיו כל כך מדויקים, כל כך נכונים; יש את חוק העיצובים, שהוא חוק למאה שנה, מאה שנה; אני העברתי חוק למאה שנה; חאג' היה שותף בחלק, למאה שנה. ועכשיו פה אחרי הכול בא משרד הבריאות – אחרי הכול, כבר סיימנו, כבר הקראנו, כבר כבר כבר – ואומרים, שמע, נזכרנו, יש איזו אמנה בין-לאומית. מה עשיתם פה? ישבנו דיונים על דיונים. אז לבוא ולהגיד, טוב מצטערים, לא מוצה הדיון.
מה שאני מנסה לומר בשורה התחתונה, אני מכבד את הדעה שלך, זו זכותך להתנגד – הכי לגיטימית, אין בי טיפת ציניות, חס וחלילה, זה בוודאי בחברות בינינו – רק אני אומר שזה לא יהיה נכון לבוא ולהגיד כאילו לא התקיימו פה דיונים מעמיקים, והתקיימו פה דיונים אפילו קשים. זה דבר אחד, כולל צעקות וכולל הרמות קול.

דבר שני, זה לא יהיה נכון והוגן להתייחס לאנשים המכובדים – אני לא מכיר אף אחד מהאנשים שיושב פה, לא מכיר אף אחד מהם; לא נפגשתי איתם בארבע עיניים, ופה במקרה הטוב אם אני אצא אני אשכח שהם היו פה – אבל יש כאן עניין שאני מכיר גם את ההתנהלות של המינהל שנים על שנים, את האופן שבו הדברים מתבצעים. יושב פה מולי משה ליפקה, שהיה מנהל המינהל בזמנו, כשעוד הבדואים לא היו בכל הנגב, ומה המדינה עשתה אז ואיך היא טיפלה. באו האנשים האלה, אם המדינה לא רצתה אותם הייתה מעיפה אותם. השקיעה בהם, נתנה להם, עשתה עבורם, ועכשיו לבוא ולהגיד להם, חברים קחו את הדברים שלכם ולכו? בסדר, אם המדינה רוצה לעשות את זה, שתעשה את זה. 

אנחנו מנסים גם אותם להכניס פה לתוך איזה מסגרת סבירה שתהיה תחת חוק, תחת סדר. אני, אין לי פנים להגיד לאנשים האלה אחרי כל כך הרבה שנים, קומו לכו. למה? ככה. אבל אני כן רוצה להכניס אותם לתוך מסגרת מסודרת, ואני כפיתי את דעתי גם על בצלאל, על האחרים, על המשרדים השונים, שבסוף בסוף באמת אנחנו משתדלים להיות מדויקים, גם אם אין הסכמות אבל לפחות שעשינו – גם רמ"י, גם משרד המשפטים, גם משרד החקלאות, גם משרד התיירות – כולנו, כל המשרדים באמת לנסות ולדייק את העניין. וגם כן, אם הכול היה איום ונורא אז אני מניח שנציגי המועצה האזורית היו פה והיו הופכים פה את השולחן. וזה לא המצב, אבל זו זכותכם להתנגד. 

<יעל כהן-פארן (המחנה הציוני):>
המועצה האזורית תמכה בכל התהליך הזה מתחילתו בשנות התשעים. בסדר, יש פה עניין של תכנון נכון - - -
<בצלאל סמוטריץ (הבית היהודי):>
חצי משפט. מקוצר הזמן, לא רוצה לחזור על הכול, אני רק רוצה להפנות בבקשה לפרוטוקול הדיון הקודם בהכנה לקריאה ראשונה, אז דיברנו באריכות 180 מעלות – במציאות, בעובדות – מאיך שחברת הכנסת פארן תיארה עכשיו. אנשים ציונים, חלוצים, אידיאליסטים, שנשלחו על-ידי רשויות המדינה השונות, משיקולים של טובת הציבור ושמירת הקרקע ופיתוח החקלאות והתיירות והציונות, וכך צריך להתייחס לזה.
<היו"ר איתן כבל:>
תודה רבה. חיים.

<חיים ילין (יש עתיד):>
אני מכיר את יעל. הוויכוח עם יעל הוא לא ויכוח אידיאולוגי אלא ויכוח אולי תכנוני. לפעמים יש צורך, ומדינת ישראל יש לה צורך גם ביטחוני וגם התיישבותי לרוץ יותר מהר מאשר התכנון. אני אומר את זה בגלוי. אני קיבלתי החלטה שאני מקים שני יישובים כדי להרחיק את המפונים מגוש-קטיף מה"קסאמים" – בלי היתרים, בלי שום דבר רצתי בשטח. רצתי בשטח, היה חשוב, בדצמבר 2010 הם כבר היו שם, חסכתי שתי מלחמות שהם לא היו בקו החזית. לעומת זה, היישוב השלישי, אמרתי – אין יותר התנחלויות, אנחנו מקימים אתכם כיישוב. אלה שיקולי דעת של מי שנמצא שם.

שמוליק ריפמן, זיכרונו לברכה, ברמת נגב קיבל החלטה אסטרטגית כבעל הבית של האזור - הוא ראש מועצה נבחר - שהוא מקים חוות בודדים ומקים חוות כדי שיהיה רצף טריטוריאלי תיירותי-חקלאי ואחיזה על הקרקע. אמירה שאני אומר לך עכשיו, היא נראית הזויה בפוסט-ציונות שמדברים כולם, כולל לפעמים אנשים מהימין שמנותקים לגמרי ממה זה ציונות אמיתית אידיאולוגית. 
ואני שומע עכשיו את האמירות האלה, יעל, לי באופן אישי קשה. מי שלא מכיר את ההיסטוריה של רמת הנגב, מי שלא מכיר דרך אגב את הדו-קיום, איך הוא אפשר גם לבדואים להקים יישובים בתוך המועצה שלו, מתוך הכרה שיש מצוקה אמיתית, הוא לא מבין מי היה שמוליק ריפמן.

<היו"ר איתן כבל:>
נכון.

<חיים ילין (יש עתיד):>
והחוק הזה בא להסדיר בדיוק את מה שהוא עשה, מתוך הכרה ציונית. 

<היו"ר איתן כבל:>
תודה.

<חיים ילין (יש עתיד):>
אז לפעמים מדינת ישראל מקימה את המדינה ואחרי כן היא מסדרת את הבלגאן, אחרת לא הייתה מדינה. 

<היו"ר איתן כבל:>
תודה.

<יעל כהן-פארן (המחנה הציוני):>
אני חייבת לענות לו רק משפט. יש לי הערכה רבה לשמוליק ריפמן, זיכרונו לברכה, אבל אני חושבת - - -

<חיים ילין (יש עתיד):>
אבל הדיון הוא לא עליו.

<היו"ר איתן כבל:>
חיים, בוא לא נעשה פיליבסטר לעצמנו.

<יעל כהן-פארן (המחנה הציוני):>
רמת נגב זאת המועצה עם הכי הרבה שטח במדינת ישראל. 

<חיים ילין (יש עתיד):>
כמעט. 

<יעל כהן-פארן (המחנה הציוני):>
לא, הכי הרבה לדעתי. 

<היו"ר איתן כבל:>
לא. הערבה, אם אני לא טועה.

<יעל כהן-פארן (המחנה הציוני):>
אני חושבת רמת נגב. 

<היו"ר איתן כבל:>
או אין גדי. 

<חיים ילין (יש עתיד):>
אשכול שני זה היה 765,000 דונם, כשאתה יורד - - -

<יעל כהן-פארן (המחנה הציוני):>
בסופו של דבר, מה שאתה תיארת – אתה יודע, אולי זה נכון לעת חירום, למלחמה שצריך לפנות אנשים, בסדר גמור – אבל כהחלטה תכנונית, אני חושבת שזה לא נכון שראש מועצה ששולט על חמישית משטח מדינת ישראל יקבל החלטות לבד, לא יתייעץ עם ראשי התכנון - -
<חיים ילין (יש עתיד):>
בסדר, אין בעיה. 

<יעל כהן-פארן (המחנה הציוני):>
- - לא ילך בדרך המלך. ואתה יודע מה, גם מי שהתיישב אז בחסותו של ריפמן ידע שיש בעייתיות והאחיזה שלו בקרקע לא מובטחת לנצח. 

<היו"ר איתן כבל:>
תודה. חאג', ההסתייגויות שלך, בבקשה. 

<אביטל סומפולינסקי:>
אנחנו מדברים על (2), פסקאות (א) ו-(ב). 

<עבד אל חכים חאג' יחיא (הרשימה המשותפת):>
יבוא "בהתחשב, בין היתר, בבדואים כאזרחים שווי-זכויות".

<היו"ר איתן כבל:>
מי בעד ההסתייגות של חאג'? מי נגד? 

הצבעה

בעד ההסתייגות – 1
נגד – רוב
ההסתייגות של חבר הכנסת עבד אל חכים חאג' יחיא לסעיף 1(2)(א) לא נתקבלה.

<עבד אל חכים חאג' יחיא (הרשימה המשותפת):>
מתנגדים שהבדואים יהיו שווי-זכויות? 

<היו"ר איתן כבל:>
חאג', אתה עושה לי פיליבסטר. 

<עבד אל חכים חאג' יחיא (הרשימה המשותפת):>
לא, אני שואל. מתנגדים שהם יהיו שווי-זכויות? 

<היו"ר איתן כבל:>
הלאה. שתיים.
<עבד אל חכים חאג' יחיא (הרשימה המשותפת):>
הוועדה הבין-משרדית לא תדון בחוות בלי לדון בכל היישובים הבלתי מוכרים מבחינת היתכנות תכנונית. 

<היו"ר איתן כבל:>
מי בעד ההסתייגות, ירים את ידו. מי נגד? מי נמנע? 

הצבעה

בעד ההסתייגות – 1
נגד – רוב
נמנעים – 1
ההסתייגות לחלופין א' של חבר הכנסת עבד אל חכים חאג' יחיא לסעיף 1(2)(א) לא נתקבלה.

<היו"ר איתן כבל:>
תודה. שלוש.

<עבד אל חכים חאג' יחיא (הרשימה המשותפת):>
פעילות חקלאית היא גם גידולי צאן לבדואים. 

<חיים ילין (יש עתיד):>
מה זה גידולי צאן?

<עבד אל חכים חאג' יחיא (הרשימה המשותפת):>
דירים שהם דירי צאן לבדואים, גם אם קיימים כמיזם חקלאי.
<היו"ר איתן כבל:>
מי בעד ההסתייגות של חאג'? מי נגד? מי נמנע?

הצבעה

בעד ההסתייגות – 1
נגד – רוב
נמנעים – 1
ההסתייגות לחלופין ב' של חבר הכנסת עבד אל חכים חאג' יחיא לסעיף 1(2)(א) לא נתקבלה.

<היו"ר איתן כבל:>
תודה. 

<עבד אל חכים חאג' יחיא (הרשימה המשותפת):>
לחלופין: גידולי חוות לגמלים.

<היו"ר איתן כבל:>
אוקי. עם שבב. מי בעד, ירים את ידו. מי נגד? 

הצבעה

בעד ההסתייגות – 1
נגד – רוב
נמנעים – 1
ההסתייגות לחלופין ג' של חבר הכנסת עבד אל חכים חאג' יחיא לסעיף 1(2)(א) לא נתקבלה.

<היו"ר איתן כבל:>
תודה.

<עבד אל חכים חאג' יחיא (הרשימה המשותפת):>
לחלופין: גידולים חקלאיים לבדואים. 

<היו"ר איתן כבל:>
אוקיי. מי בעד? מי נגד? 

הצבעה

בעד ההסתייגות – 1
נגד – רוב
ההסתייגות לחלופין ד' של חבר הכנסת עבד אל חכים חאג' יחיא לסעיף 1(2)(א) לא נתקבלה.

<היו"ר איתן כבל:>
תודה. לא עבר. הלאה.

<לאה ורון:>
חברת הכנסת נאוה בוקר הצביעה ומצביעה במקום חברת הכנסת נורית קורן.

<היו"ר איתן כבל:>
אפשר להחליף על שם אחר? 

<עבד אל חכים חאג' יחיא (הרשימה המשותפת):>
לחלופין: לרבות גידולים, תוכניות לתיירות בדואית, חדשים. 

<היו"ר איתן כבל:>
מי בעד ההסתייגות של חאג'? מי נגד? 

הצבעה

בעד ההסתייגות – 1
נגד – רוב
נמנעים – 1
ההסתייגות לחלופין ה' של חבר הכנסת עבד אל חכים חאג' יחיא לסעיף 1(2)(א) לא נתקבלה.

<היו"ר איתן כבל:>
תודה. אני מרשה מעת לעת להצטרף לחאג', שלא יהיה בודד – חוות בודדים. 

<יעל כהן-פארן (המחנה הציוני):>
אבל אני נגד חוות בודדים, גם של בדואים. 

<חיים ילין (יש עתיד):>
אבל זה לא נכון כי הוא יודע שבנגב - - -

<היו"ר איתן כבל:>
עוד פעם אתה מתחיל פיליבסטר, לעצמנו. הלאה.

<עבד אל חכים חאג' יחיא (הרשימה המשותפת):>
פסקת משנה (ב) – לא תימחק. 

<היו"ר איתן כבל:>
אוקיי. מי בעד ההסתייגות של חאג'? מי נגד?

הצבעה

בעד ההסתייגות – 1
נגד – רוב
ההסתייגות של חבר הכנסת עבד אל חכים חאג' יחיא לסעיף 1(2)(ב) לא נתקבלה.

<היו"ר איתן כבל:>
תודה. לא עברה. יעל, בבקשה.

<יעל כהן-פארן (המחנה הציוני):>
אנחנו מדברים על סעיף 1(2). פסקת משנה (ב) – סעיף זה יימחק. 

<בצלאל סמוטריץ (הבית היהודי):>
זו ההסתייגות של חאג'. 

<אביטל סומפולינסקי:>
את המילים "מידת היתכנות" להשאיר.

<יעל כהן-פארן (המחנה הציוני):>
לא. כל סעיף (ב) יימחק.

<היו"ר איתן כבל:>
היא לא רוצה את החוק, אז מה זה משנה. 

<לאה ורון:>
לא הבנתי. סליחה. 

<יעל כהן-פארן (המחנה הציוני):>
סעיף (ב) – יימחק.

<אביטל סומפולינסקי:>
זאת אומרת, הצעת החוק שמבקשת למחוק את המלים, המלים האלה לא יימחקו. 

<יעל כהן-פארן (המחנה הציוני):>
לא יימחקו. כן. 

<בצלאל סמוטריץ (הבית היהודי):>
זו הייתה עכשיו ההסתייגות של חבר הכנסת חאג' יחיא.

<היו"ר איתן כבל:>
מותר לה. מי בעד ההסתייגות של יעל? מי נגד?

הצבעה

בעד ההסתייגות – 2
נגד – רוב
ההסתייגות של חברת הכנסת יעל כהן-פארן לסעיף 1(2)(ב) לא נתקבלה.

<היו"ר איתן כבל:>
תודה. ההצעה של יעל כהן-פארן לא התקבלה. בבקשה.

<חיים ילין (יש עתיד):>
יעל, היית יכולה לדחוף עכשיו סולארי, מים אפורים, הכול היו מסכימים אתך, באמת. 

<יעל כהן-פארן (המחנה הציוני):>
הצעה נוספת: בסעיף (2), לאחר "במשך קיומו" יתווספו המלים "לאחר שקיבלה הוועדה מהיזמים את המסמכים הדרושים, כולל חוות דעת תכנוניות סביבתיות". 

<היו"ר איתן כבל:>
מי בעד ההסתייגות של יעל כהן-פארן? מי נגד?

הצבעה

בעד ההסתייגות – 2
נגד – רוב
ההסתייגות של חברת הכנסת יעל כהן-פארן לסעיף 1(2)(א) לא נתקבלה.

<היו"ר איתן כבל:>
תודה. ההסתייגות לא התקבלה. אני מצביע על סעיף 5. 1(2)(א)(ב). מי בעד, ירים את ידו. מי נגד?

הצבעה

בעד סעיף 1(2)(א) ו-(ב) – רוב
נגד – 2
סעיף 1(2)(א) ו-(ב), נתקבל.

<היו"ר איתן כבל:>
תודה. שניים נגד. הסעיף עבר. 
	
	"
	(3)
אחרי סעיף קטן (ג) יבוא:

	
	
	
	"(ג1)
	(1)
הוועדה הבין-משרדית תמסור לשר את המלצתה לפי סעיף קטן (ג) בתוך שנתיים מיום שהוגשה בקשה לפי סעיף קטן (ב) או מיום תחילתו של חוק הרשות לפיתוח הנגב (תיקון מס' 4) (תיקון) (הוראות לעניין בקשה לאישור מיזם חקלאי-תיירותי משולב), התשע"ז–2017‏, לפי המאוחר, ובלבד שהמבקש העביר לוועדה את המסמכים הדרושים לה לשם מסירת המלצתה; השר רשאי להאריך את התקופה האמורה לגבי בקשה מסוימת או סוג מסוים של בקשות.

	
	
	
	
	(2)
לא מסרה הוועדה הבין-משרדית את המלצתה לשר בתוך התקופה האמורה בפסקה (1), יראו כאילו המליצה לשר לאשר את המיזם.";"


<אביטל סומפולינסקי:>
לפני שאני מסבירה אני רוצה להבהיר שאני הבנתי את ההצבעה של הוועדה בפסקה (2) בהתאם לנוסח שהקראתי, הנוסח המתוקן. 
<בצלאל סמוטריץ (הבית היהודי):>
כן. ודאי. 

<היו"ר איתן כבל:>
כן, כן. 

<אביטל סומפולינסקי:>
המילה, עם התיקונים.

<היו"ר איתן כבל:>
צודקת. טוב שאמרת. תודה על ההבהרה.

<אביטל סומפולינסקי:>
סעיף קטן (ג1), מטרתו הייתה להביא לסיום מהיר ככל הניתן של הטיפול בבקשות – הן הבקשות שנמצאות עכשיו בקנה והן בקשות חדשות שיוגשו. לפי התיקון הנוכחי, מאחר שהוא מרחיב את כללי הזכאות, אז בהתאם, בעיקרון השוויון צריך לאפשר לפתוח מחדש את האפשרות להגיש בקשות גם למי שלא הגיש בקשות בהתאם לכללים הקודמים כי הוא חשב שהכללים לא יחולו לגביו. 

הכלל אומר שהוועדה צריכה למסור את ההמלצה שלה לשר בתוך שנתיים או מיום התיקון הזה, שזה בעיקר רלוונטי לבקשות שבקנה, או מהיום שהוא מגיש את הבקשה. 

מאחר שעוד לא ברור מה היקף העבודה של הוועדה, ככל שיידרש צורך להאריך או לגבי בקשה מסוימת שדורשת יותר זמן לטיפול או לגבי סוג מסוים של בקשות שדורשות יותר בדיקות רוחב, יש פה אפשרות לשר – השר לפיתוח הנגב והגליל – לתת הארכת מועד של הדבר הזה. 

<בצלאל סמוטריץ (הבית היהודי):>
כדי לתמרץ את הוועדה להחליט.
<אביטל סומפולינסקי:>
בדיוק. בשביל לתמרץ את הוועדה להחליט – אנחנו מאוד מקווים שהסעיף הזה, לא יעשו בו שימוש, אבל אם הוועדה אחרי שנתיים, במקרים מסוימים גם שנתיים וחצי, לא מעבירה את ההמלצה שלה לשר, במצב כזה רואים אותה כמי שהמליצה, ואני באמת מאוד מקווה שיחד עם הסמכות להאריך את המועד וגם עם העובדה שהוועדה נותנת פה מראש שנתיים, לא יעשו שימוש בסמכות הזאת. 

<היו"ר איתן כבל:>
אוקיי. 

<בצלאל סמוטריץ (הבית היהודי):>
במשפט אחד, הרעיון היה לייצר איזון, להכניס לסד זמנים כדי שזה לא יימרח כי כמו שאדוני היושב-ראש אמר, המטרה היא להסדיר. מצב שיש בלגאן הוא לא טוב לאף אחד. אז מצד אחד, להיכנס ללוחות זמנים ברורים, מצד שני כן לאפשר איזושהי גמישות כי אולי פתאום יש דברים שאנחנו לא מודעים להם, אז השר יכול להאריך. 
<היו"ר איתן כבל:>
אוקיי. הערות? תודה. בבקשה, חאג', ירה את הסתייגויותיך.

<עבד אל חכים חאג' יחיא (הרשימה המשותפת):>
סעיף (3), (ג1)(1), יישובי הבדואים יוכרו בלי צורך להמלצת הוועדה הבין-משרדית.
<היו"ר איתן כבל:>
מי בעד ההסתייגות של חאג', ירים את ידו. מי נגד?

הצבעה

בעד ההסתייגות – 1
נגד – רוב 

ההסתייגות של חבר הכנסת עבד אל חכים חאג' יחיא לסעיף (3)(ג1)(1) לא נתקבלה.

<היו"ר איתן כבל:>
תודה. ההסתייגות לא עברה. 

<עבד אל חכים חאג' יחיא (הרשימה המשותפת):>
התקופה בחוק – למחוק את ההארכה של השר. 

<היו"ר איתן כבל:>
אוקיי. מי בעד ההסתייגות של חאג', ירים את ידו. מי נגד? מי נמנע?

הצבעה

בעד ההסתייגות – 1
נגד – רוב 

נמנעים – 1
ההסתייגות של חבר הכנסת עבד אל חכים חאג' יחיא לסעיף (3)(ג1)(1) לא נתקבלה.

<היו"ר איתן כבל:>
ההסתייגות לא עברה. הלאה. אנשים פה משתעממים, תן משהו קצת יותר - - -

<עבד אל חכים חאג' יחיא (הרשימה המשותפת):>
לסעיף (2), לא מסרה הוועדה הבין-משרדית את המלצתה לשר בתוך התקופה האמורה בפסקה (1), החוק יבוטל. 

<היו"ר איתן כבל:>
אוקיי. מי בעד ההסתייגות של חאג'? מי נגד?

הצבעה

בעד ההסתייגות – 2
נגד – רוב 

ההסתייגות של חבר הכנסת עבד אל חכים חאג' יחיא לסעיף (3)(ג1)(2) לא נתקבלה.

<היו"ר איתן כבל:>
ההסתייגות לא עברה. הלאה.

<עבד אל חכים חאג' יחיא (הרשימה המשותפת):>
באותו מקום: ייראו יישובי הבדואים הלא מוכרים כמוכרים. 

<היו"ר איתן כבל:>
מי בעד ההסתייגות של חאג'? מי נגד? 

הצבעה

בעד ההסתייגות – 1
נגד – רוב 

ההסתייגות לחלופין א' של חבר הכנסת עבד אל חכים חאג' יחיא לסעיף (3)(ג1)(2) לא נתקבלה.

<היו"ר איתן כבל:>
תודה. ההסתייגות לא עברה. תכניסו עוד כמה דברים בדרך, אפשר לסדר את כל המגזר. 

<איילת נחמיאס ורבין (המחנה הציוני):>
הוא מתמיד, אבל למה שלחו אותו לוועדה לעשות פיליבסטר? איפה טלב? 

<עבד אל חכים חאג' יחיא (הרשימה המשותפת):>
פה מדברים על הנגב. אם היו מדברים על כל הארץ הייתי צריך עוד יומיים. הייתי מכניס גם מספרי גושים וחלקות ואז לא יהיה סוף לזה.

<היו"ר איתן כבל:>
חאג', בבקשה.

<עבד אל חכים חאג' יחיא (הרשימה המשותפת):>
באותו מקום, כהמלצה: המדינה תהיה מחויבת להכין תוכניות מתאר לכל היישובים הלא מוכרים תוך שנתיים.

<היו"ר איתן כבל:>
אם יצליחו לעשות לבית, אז בשנתיים.

<עבד אל חכים חאג' יחיא (הרשימה המשותפת):>
להכין. לא אמרתי לאשר ומתי. 

<חיים ילין (יש עתיד):>
מהנדס. הוא יודע שלוקח שמונה שנים לתוכנית. 

<עבד אל חכים חאג' יחיא (הרשימה המשותפת):>
לא אמרתי לאשר. הסעיף הבא זה לאשר. 

<היו"ר איתן כבל:>
תודה. רק שלא תיפול שגגה כי לא שמעה מנהלת הוועדה שהצבענו על ההצעה לסיפוח.

<לאה ורון:>
יראו יישובי הבדואים הלא מוכרים כמוכרים. 

<היו"ר איתן כבל:>
שלא תיפול שגגה, אז אני מצביע על שתי ההסתייגויות. מי בעד שתי ההסתייגויות של חאג', ירים את ידו. מי נגד? מי נמנע?

הצבעה

בעד ההסתייגויות – 1
נגד – רוב 

נמנעים – 1
ההסתייגויות לחלופין של חבר הכנסת עבד אל חכים חאג' יחיא לסעיף (3)(ג1)(2) לא נתקבלו.

<היו"ר איתן כבל:>
תודה. ההסתייגויות לא עברו. בבקשה.

<עבד אל חכים חאג' יחיא (הרשימה המשותפת):>
תוכניות המתאר ביישובים הלא מוכרים יאושרו תוך שלוש שנים לאחר הגשתן.

<היו"ר איתן כבל:>
מי בעד ההסתייגות של חאג'? מי נגד? מי נמנע?

הצבעה

בעד ההסתייגות – 1
נגד – רוב 

נמנעים – 1
ההסתייגות לחלופין ב' של חבר הכנסת עבד אל חכים חאג' יחיא לסעיף (3)(ג1)(2) לא נתקבלה.

<היו"ר איתן כבל:>
תודה. 

<עבד אל חכים חאג' יחיא (הרשימה המשותפת):>
עוד הסתייגות: כל יישוב או חווה שיוכרו או יאושרו, צריכים לעמוד בכל הסטנדרטים של איכות הסביבה. 

<היו"ר איתן כבל:>
מי בעד? מי נגד?
<עבד אל חכים חאג' יחיא (הרשימה המשותפת):>
צריך להיות בעד. את רואה איך אני מאתגר אותך?

הצבעה

בעד ההסתייגות – 2
נגד – רוב 

נמנעים – 1
ההסתייגות לחלופין ג' של חבר הכנסת עבד אל חכים חאג' יחיא לסעיף (3)(ג1)(2) לא נתקבלה.

<היו"ר איתן כבל:>
תודה. ההסתייגות של חאג' לא התקבלה. 

<חיים ילין (יש עתיד):>
דרך אגב, אין להם כלום. הם חייבים להיות ירוקים. 

<קריאה:>
- - -

<היו"ר איתן כבל:>
דרך אגב, זה לא נכון. זה לא אומר שלא פועלים באותו סטנדרט.

<חיים ילין (יש עתיד):>
יעל, את היית שם בחוות? הן יותר ירוקות מאשר כל מקום אחר.

<קריאות:>
- - -

<עבד אל חכים חאג' יחיא (הרשימה המשותפת):>
אז למה אתם מתנגדים?

<היו"ר איתן כבל:>
חיים.

<חיים ילין (יש עתיד):>
פיליבסטר.

<היו"ר איתן כבל:>
אתה יודע, חאג', אנחנו לא מתנגדים. מראש זה כבר נקבע. חאג', עוד משהו?

<עבד אל חכים חאג' יחיא (הרשימה המשותפת):>
פה אני מפסיק.

<היו"ר איתן כבל:>
יעל, את רוצה גם כן להסתייג?

<יעל כהן-פארן (המחנה הציוני):>
כן. 

<עבד אל חכים חאג' יחיא (הרשימה המשותפת):>
אני סופר את השעות של המליאה בינתיים.
<יעל כהן-פארן (המחנה הציוני):>
בסעיף (ג1)(1), אחרי המילה "המלצתה" – לפני השר, בשורה החמישית – יוסף "כולל חוות דעת תכנונית סביבתית שיגיש המבקש". 

<היו"ר איתן כבל:>
מי בעד ההסתייגות של יעל? מי נגד? 
הצבעה

בעד ההסתייגות – 2
נגד – רוב 

ההסתייגות של חברת הכנסת יעל כהן-פארן לסעיף (ג1)(1) לא נתקבלה.
<היו"ר איתן כבל:>
תודה. ההסתייגות לא עברה. הלאה.

<יעל כהן-פארן (המחנה הציוני):>
בסעיף (ג1)(1), בסוף הסעיף יוספו המלים "באישור השר להגנת הסביבה והשר הממונה על מינהל התכנון".

<היו"ר איתן כבל:>
אפשר גם את השר לשעבר להגנת הסביבה? 

<קריאות:>
- - -

<אביטל סומפולינסקי:>
והממונה על מינהל התכנון?

<יעל כהן-פארן (המחנה הציוני):>
השר הממונה. הייתי אומרת שר האוצר אבל זה משתנה עם הממשלה, אז כרגע זה שר האוצר. 

<היו"ר איתן כבל:>
מי בעד ההסתייגות של יעל, ירים את ידו. מי נגד?

הצבעה

בעד ההסתייגות – 2
נגד – רוב 

ההסתייגות של חברת הכנסת יעל כהן-פארן לסעיף (ג1)(1) לא נתקבלה.

<היו"ר איתן כבל:>
ההסתייגות לא עברה.

<יעל כהן-פארן (המחנה הציוני):>
סעיף (ג1)(2) – יימחק. 

<היו"ר איתן כבל:>
מי בעד ההסתייגות של יעל? מי נגד?
הצבעה

בעד ההסתייגות – 2
נגד – רוב 

ההסתייגות של חברת הכנסת יעל כהן-פארן לסעיף (ג1)(2) לא נתקבלה.

<היו"ר איתן כבל:>
תודה. ההסתייגות לא עברה. הלאה.

<יעל כהן-פארן (המחנה הציוני):>
זהו. 

<היו"ר איתן כבל:>
תודה. מי בעד סעיף 1(3)(ג1)(1) ו-(2), ירים את ידו. מי נגד? מי נמנע?
הצבעה

בעד סעיף 1(3)(ג1)(1) ו-(2) – רוב
נגד – 2
נמנעים – אין
סעיף 1(3)(ג1)(1) ו-(2), כהצעת הוועדה, נתקבל.
<היו"ר איתן כבל:>
הסעיף אושר. הלאה.

	
	"
	(4)
בסעיף קטן (ד), במקום "18 חודשים מיום התחילה" יבוא "שישה חודשים מיום תחילתו של חוק הרשות לפיתוח הנגב (תיקון מס' 4) (תיקון) (הוראות לעניין בקשה לאישור מיזם חקלאי-תיירותי משולב), התשע"ז–2017; ואולם, מי שהגיש בקשה לפי סעיף קטן (ב) ערב יום תחילתו של החוק האמור רשאי לבקש כי יראו בבקשתו בקשה חדשה אף אם נדחתה.";"


<אביטל סומפולינסקי:>
הפסקה הזאת מאפשרת להגיש בקשות חדשות - דיברנו על זה קודם, בגלל הרחבת תנאי הזכאות צריך לאפשר להגיש את הבקשות החדשות. יש כאלה שכבר הגישו בקשה ונגיד הבקשה שלהם נדחתה כי הם לא החזיקו בעצמם, זאת אומרת הם היו בעלי החוזה ומישהו אחר החזיק, ועכשיו אפשר החזקה מטעם הזכאי אז הם יכולים לבקש שהבקשה שלהם תידון שוב, הם לא חייבים ממש להגיש אותה מחדש.

<היו"ר איתן כבל:>
יש התייחסויות, הסתייגויות פה מהציבור המכובד? תודה. חאג'. 

<עבד אל חכים חאג' יחיא (הרשימה המשותפת):>
במקום "18 חודשים" יבוא "60 חודשים".

<היו"ר איתן כבל:>
מי בעד ההסתייגות של חאג', ירים את ידו. מי נגד?

<אביטל סומפולינסקי:>
אני רוצה להבהיר. בסעיף קטן (ד), במקום "18 חודשים" זה החוק המקורי. 

<עבד אל חכים חאג' יחיא (הרשימה המשותפת):>
המקורי. היות ומשנים אותו לשישה חודשים, אני רוצה 60 חודשים.

<אביטל סומפולינסקי:>
אז במקום "שישה חודשים" אתה רוצה "60 חודשים". 

<עבד אל חכים חאג' יחיא (הרשימה המשותפת):>
כן, אני אומר, אחרי 18. במקום "שישה חודשים" יבוא "60 חודשים". 

<היו"ר איתן כבל:>
מי בעד ההסתייגות של חאג'? מי נגד? מי נמנע? 

הצבעה

בעד ההסתייגות – 2
נגד – רוב
נמנעים – אין
ההסתייגות של חבר הכנסת עבד אל חכים חאג' יחיא לסעיף 1(4) לא נתקבלה.
<היו"ר איתן כבל:>
ההסתייגות לא עברה.

<עבד אל חכים חאג' יחיא (הרשימה המשותפת):>
לחלופין: 72.

<היו"ר איתן כבל:>
אוקיי. מי בעד ההסתייגות, ירים את ידו. מי נגד? 
הצבעה

בעד ההסתייגות – 2
נגד – רוב
ההסתייגות לחלופין א' של חבר הכנסת עבד אל חכים חאג' יחיא לסעיף 1(4) לא נתקבלה.
<היו"ר איתן כבל:>
ההסתייגות לא עברה.

<עבד אל חכים חאג' יחיא (הרשימה המשותפת):>
לחלופין: 84. 

<היו"ר איתן כבל:>
מי בעד, ירים את ידו. מי נגד?

הצבעה

בעד ההסתייגות – 2
נגד – רוב
ההסתייגות לחלופין ב' של חבר הכנסת עבד אל חכים חאג' יחיא לסעיף 1(4) לא נתקבלה.
<היו"ר איתן כבל:>
ההסתייגות לא עברה.

<חיים ילין (יש עתיד):>
אתה יכול לבקש 71 - - -

<קריאות:>
- - -

<היו"ר איתן כבל:>
חבר'ה, תנו לי להתקדם. 

<עבד אל חכים חאג' יחיא (הרשימה המשותפת):>
לחלופין אחרון: 96.

<היו"ר איתן כבל:>
מי בעד ההסתייגות, ירים את ידו. מי נגד?

הצבעה

בעד ההסתייגות – 2
נגד – רוב
ההסתייגות לחלופין ג' של חבר הכנסת עבד אל חכים חאג' יחיא לסעיף 1(4) לא נתקבלה.
<היו"ר איתן כבל:>
תודה. ההסתייגות לא עברה. יעל, בבקשה.

<יעל כהן-פארן (המחנה הציוני):>
אני רוצה לבקש – מי שהגיש בקשה לפי סעיף קטן (ב) ערב יום תחילתו של החוק כאמור, אינו רשאי לבקש בקשה חדשה, במקום "כי יראו בבקשתו", ולהוסיף "אינו" לפני "רשאי". 
<היו"ר איתן כבל:>
מי בעד ההסתייגות של יעל? מי נגד?

הצבעה

בעד ההסתייגות – 2
נגד – רוב 

ההסתייגות של חברת הכנסת יעל כהן-פארן לסעיף 1(4) לא נתקבלה.
<היו"ר איתן כבל:>
תודה. ההסתייגות של יעל לא עברה. הלאה. 

<עבד אל חכים חאג' יחיא (הרשימה המשותפת):>
- - -

<בצלאל סמוטריץ (הבית היהודי):>
די, די. 

<היו"ר איתן כבל:>
חאג', תרוויח. 

<עבד אל חכים חאג' יחיא (הרשימה המשותפת):>
מי שבקשתו לא אושרה, החווה תיהרס.

<בצלאל סמוטריץ (הבית היהודי):>
ותעבור לבדואים. 

<עבד אל חכים חאג' יחיא (הרשימה המשותפת):>
לא. אם היא נהרסה, אז זה לחלופין. 

<בצלאל סמוטריץ (הבית היהודי):>
הבדואי ישתלט ממילא. 

<קריאות:>
- - -

<עבד אל חכים חאג' יחיא (הרשימה המשותפת):>
אתה יודע מה, אז זה לחלופין. 

<היו"ר איתן כבל:>
מי בעד, ירים את ידו. מי נגד? מי נמנע? 

הצבעה

בעד ההסתייגות – מיעוט
נגד – רוב
נמנעים – אין
ההסתייגות של חבר הכנסת עבד אל חכים חאג' יחיא לסעיף 1(4) לא נתקבלה.
<עבד אל חכים חאג' יחיא (הרשימה המשותפת):>
לחלופין: תועבר לבדואים.

<היו"ר איתן כבל:>
מי בעד, ירים את ידו. מי נגד? מי נמנע?

הצבעה

בעד ההסתייגות – 2
נגד – רוב
נמנעים – אין
ההסתייגות לחלופין א' של חבר הכנסת עבד אל חכים חאג' יחיא לסעיף 1(4) לא נתקבלה.
<היו"ר איתן כבל:>
ההסתייגות לא עברה. אני מצביע על סעיף 1(4). 

<חיים ילין (יש עתיד):>
הוא מוכיח שבעצם צד יכול ללא חוק.

<היו"ר איתן כבל:>
1(4), כהצעה שמונחת כאן בפנינו. מי בעד, ירים את ידו. מי נגד? 

הצבעה

בעד סעיף 1(4) – רוב
נגד – 2
סעיף 1(4), כהצעת הוועדה, נתקבל.

<היו"ר איתן כבל:>
הסעיף אושר. 
	
	"
	(5)
בסעיף קטן (ה), אחרי "זכויות לגבי המקרקעין לשם" יבוא "תכנונו", ובסופו יבוא "ניתן תוקף לתכנית כהגדרתה בסעיף קטן (ו), המאפשרת את קיומו של מיזם חקלאי-תיירותי משולב במקרקעין, תקנה רשות מקרקעי ישראל למבקש זכות חכירה לדורות לגבי השטח המיועד למגורים ולתיירות במקרקעין";"


<אביטל סומפולינסקי:>
זה סעיף שמדבר גם על הזכויות שיוקצו בתחילת הדרך וגם על הזכויות שיוקצו בסוף הדרך. בתחילת הדרך ההקצאה, לפי הנוסח של החוק היום מדובר על זכויות לשם ניהול ופיתוח של המיזם החקלאי-התיירותי המשולב. 

עכשיו מבקשים להוסיף בנוסף גם הרשאה לתכנון. אנחנו קיבלנו הערות שלא ברור שזה בנוסף לתכנון, אז אנחנו נשנה את הנוסח: "לשם ניהולו ופיתוחו של מיזם חקלאי-תיירותי משולב וכן לשם תכנונו".
<בצלאל סמוטריץ (הבית היהודי):>
הוא מקבל גם וגם. לא רק הרשאה לתכנון.

<אביטל סומפולינסקי:>
גם וגם. בסוף הדרך, אחרי התכנון, אחרי שיש תוקף לתוכנית, החוזה ביחס לשטח המיועד למגורים ולתיירות הוא חוזה חכירה לדורות. לגבי יתרת השטח זה יהיה כמובן בהתאם להחלטות של רשות מקרקעי ישראל בעניין.

לאחרונה, ניתנה החלטה של הנהלת מקרקעי ישראל ואולי כדאי שרק יבהירו את עיקריה. שירה, את רוצה לתת את עיקרי החלטת ההנהלה?

<שירה תם:>
דרך אגב, ההחלטה הזאת מפורסמת לציבור. פרסמנו אותה, אפשר לראות אותה באתר האינטרנט שלנו. בעיקרון, ההחלטה קובעת שאחרי ההליך התכנוני תהיה אפשרות לקבל חוזה חכירה לשטח שגודלו עד למאה דונם, כשהשטח הזה יכלול את מבני הקבע ויכלול גם את שטחי המטעים, ושאר השטח יוקצה לפי הכללים של הרשות. 

<יעל כהן-פארן (המחנה הציוני):>
מה המשמעות? לא הבנתי את המשפט האחרון שלך. ושאר השטח?

<שירה תם:>
שאר השטח יוחזר לרשות מקרקעי ישראל ויוקצה לפי הכללים שלנו. יש כללים ויש החלטות, החלטות מועצה, יש נהלים.
<בצלאל סמוטריץ (הבית היהודי):>
מטעים – 21 שנה, מרעה – שלוש שנים. 

<קריאה:>
מכירה עונתית כזאת. 

<קריאה:>
איך נראה מה דרך ההקצאה? 

<בצלאל סמוטריץ (הבית היהודי):>
מה שמקובל. אם זה מטעים, זה 21 שנה; אם זה מרעה, זה שלוש שנים; אם זה גידולים, פלחה, זה חמש שנים. 

<יעל כהן-פארן (המחנה הציוני):>
אז איפה החלק לדורות? רק החלק של המבנה? 

<קריאה:>
כן. המבונה של המגורים - - -

<בצלאל סמוטריץ (הבית היהודי):>
המגורים והמשק. 

<יעל כהן-פארן (המחנה הציוני):>
אבל היא דיברה על מאה דונם. 

<בצלאל סמוטריץ (הבית היהודי):>
עד מאה דונם. 

<יעל כהן-פארן (המחנה הציוני):>
כשמאה דונם זה לא כולל שטחים חקלאיים אלא רק המבנים - - -

<שירה תם:>
זה כולל את השטחים של מבני הקבע. אותם מבנים אחרי התכנון שיאושרו תכנונית, אז זה ייכלל בתוך השטח של חוזה החכירה. 
<יעל כהן-פארן (המחנה הציוני):>
והמשמעות פה לחכירה לדורות היא מקבילה לחכירה רגילה של 99 שנים? מה זה לדורות? זה נורא לא ברור. זה מושג משפטי, אני שואלת. 

<שירה תם:>
חכירה של 49 שנה בדרך כלל, פלוס אפשרות להארכה. אלה הכללים. 

<יעל כהן-פארן (המחנה הציוני):>
אוקיי. אז זה לא שונה מה-49 שנה פלוס אפשרויות הארכה. 

<אביטל סומפולינסקי:>
וההחלטה של הנהלת מינהל מקרקעי ישראל, היא כמובן מתלבשת על מה שכתוב בסעיף. 

<יעל כהן-פארן (המחנה הציוני):>
אוקיי. יש לי עוד שאלה. לא ברור לי – בגלל שזה מתייחס לסעיף קטן (ה) – אחרי "זכויות לגבי המקרקעין'", מי אמור לעשות את "תכנונו"? למי זה נותן את ההרשאה?

<אביטל סומפולינסקי:>
המבקש מקבל הרשאה לתכנון. שירה, אולי כדאי שתסבירי. 

<שירה תם:>
בעל החווה. בעל החווה, יש לו הרשאה לתכנן, ועכשיו התפקיד שלו זה ללכת ולתכנן את השטח, להכין תוכנית. 
<בצלאל סמוטריץ (הבית היהודי):>
ולהעביר אותה בכל מוסדות התכנון.

<היו"ר איתן כבל:>
בצלאל, אתה רק מפריע לי. אני לא רוצה לשמוע את הקול שלך. כל המוסיף, גורע. עורך-דין משה ליפקה, בבקשה.

<משה ליפקה:>
תודה רבה. 

<היו"ר איתן כבל:>
רק ברשותך, אל תסיג אותנו לאחור. 

<משה ליפקה:>
ממש לא, אבל אני רוצה להאיר את עיניכם, ברשותכם – באל"ף. 

<היו"ר איתן כבל:>
בבקשה.

<משה ליפקה:>
נדמה לי שיש פה – לא רוצה להגיד אי-הבנה – אבל חוסר הבנה לגבי המושגים, אז קודם כול כמה נתונים. אין סיכוי בחמש השנים הקרובות לאשר את זה תכנונית, אני אומר לכם את זה בוודאות. אנחנו עברנו את התהליך, אנחנו יודעים את זה בוודאות. אנחנו יודעים שמשרד הפנים, מערכת התכנון, מתנגדת בתוקף לחוות; אנחנו יודעים שהמינהל מתנגד בתוקף לחוות; אנחנו יודעים שגם משרד המשפטים מתנגד בתוקף לחוות, ולכן כל החוק הזה הרי נולד בשביל להסדיר את זה, כפי שאדוני היושב-ראש אמרת קודם, אחרי שהמדינה בעצם לפני 30, 40 ו-50 שנה אפשרה ועודדה את האנשים האלה להגיע לשם.
מילה על הרשאה לתכנון. פשוט, סליחה שאני אומר את זה, אבל זה זריית חול בעיניים. מדוע? מפני שהרשאה לתכנון מקפלת בתוכה שני מושגים. מושג אחד זה התחייבות של המינהל להקצות בפטור ממכרז כפוף לזה שיהיה תכנון סטטוטורי; ומושג שני זה קודם כול שיהיה תכנון סטטוטורי.

מה שכתוב פה נשמע מאוד יפה, תעשו תכנון ונקצה לכם, אבל אם אנחנו כולנו ליד השולחן הזה יודעים שהיינו בוועדות והיינו בוועדה המחוזית והיינו בבית-המשפט העליון, ואנחנו יודעים שלא יאשרו את זה בשנים הקרובות, לכן צריך עשר שנים או 15 שנה כדי לטפל בעניין הזה באופן יסודי.

המשמעות המעשית היא שאף אחד מהם לא יקבל חוזה. אני חוזר – אף אחד מהם לא יקבל חוזה. לכן, לשלוח אותם למסלול של הרשאה לתכנון זה אומר – סליחה שאני אומר – לגמור את העניין, ולגמור את העניין, זאת אומרת לא יקבלו דבר.

<היו"ר איתן כבל:>
אוקיי.

<משה ליפקה:>
מילה אני רוצה להזכיר פה לכל הנוכחים. למה בכלל החוק הזה בא לעולם? הרי יש חוק נהדר, אז למה צריך לתקן אותו? מפני שכפי שאמר חבר הכנסת וקנין קודם, כשזה יהיה לרמת הביצוע אז בניגוד לדברים שהובנו על-ידי מי שאז היה – נדמה לי היה יושב-ראש הוועדה או חבר בוועדה, חבר הכנסת חסון, שאמרו לו זה בסדר וזה עובר את ההיתכנות וכו' – במציאות זה לא קרה. ואז היה דיון אחד ושניים ושלושה, ואז לא הייתה ברירה לעשות את החוק הזה. 

והנה אנחנו חוזרים אחורה, עוד לפני החוק אפילו. אני כתבתי עמוד אחד, לא יותר, אבל זה מעקר את החוק מתוכנו. הערה ראשונה.

הערה שנייה. להנהלת המינהל אין סמכות – בכל הכבוד להנהלת המינהל – להתחייב לגבי הדבר הזה. הסמכות לגבי מאה דונם נתונה אך ורק למועצת מקרקעי ישראל, למיטב ידיעתי היא לא קיבלה שום החלטה. לכן, מה שנאמר בשם הנהלת המינהל זה מאוד נחמד, זה מה שנכון להיום, אבל אין לזה שום תוקף - - -

<היו"ר איתן כבל:>
משה, תודה. 

<משה ליפקה:>
<עוד מילה, ברשותך. >
<בצלאל סמוטריץ (הבית היהודי):>
לזה צריך תשובה. 
<משה ליפקה:>
עוד מילה אחת, ברשותך. החוק בתפיסה שלו היה חוק מאוד מיוחד שלא קיים בארץ, ואני עכשיו לא מביע דעה אם זה נכון או לא נכון. הוא הוציא את המינהל מכל המערך הזה. למינהל לא היה מעמד לא בוועדה, למינהל לא היה מעמד במהלך התכנון, למינהל לא היה שיקול דעת בהקצאת הקרקע. 

היום החזרנו את כל המערכת הזאת פנימה. בסופו של דבר, כשנשב פה בעוד שנה, שנתיים או שלוש נדון בזה ונשאל איך קרה שזה לא קרה. ובכן, אני אומר לכם בוודאות, זה לא יקרה. תודה.

<היו"ר איתן כבל:>
תודה, משה. שירה, בבקשה.

<שירה תם:>
שירה תם, יועצת משפטית של חטיבה לשמירה על הקרקע, רשות מקרקעי ישראל. אני אתייחס רק לסיפה הדברים, אני חושבת שלרוב ענינו כבר בשלבים ובדיונים קודמים.
יש כאן החלטת הנהלה, גוף שמוסמך להוציא כאלה החלטות שבעצם מיישמות – כאן זה אפילו לא מדיניות שקבעה המועצה אלא זה בעצם חוק שכמובן ככל ויאושר אז גם יהיה תוקף לאותה החלטה, החלטת הנהלה שהיא מבוססת רק אחרי האישור של החוק ולכן אין כאן שום בעיה של סמכות.

מספרנו את הדברים. ההתחלה זה באמת הרשאה לתכנון ואחר כך חוזה חכירה שמסדיר את כל המבנים שיהיו בשטח.

<היו"ר איתן כבל:>
אוקיי. תודה. אני רוצה להגיד משפט וחצי. משה, אם המינהל – ואני אמרתי את זה בפגישה הסגורה - ומי כמוך יודע, יחליט שהוא לא רוצה להוציא מן הכוח אל הפועל את החוק הזה – כל חוק; כל חוק אפשר, איך אומרים, להרוג אותו. לא בשביל זה צריך להגיע כאן רק לעניינים האלה.
לכן – כך פתחתי את הפגישה הבוקר – באמת אני אומר לך, אני ניסיתי לתת פה את האיזונים הנדרשים, והיו ויכוחים לא פשוטים ואני חושב שהגענו כאן, עם כל הטענות – לא טענות אלא העניינים שאתה מעלה – אני חושב שהדברים כפי שהגענו לגביהם להבנה, בסוף זה לא מספיק להיות צודק, גם צריך להיות חכם לפעמים. ובעניין הזה, תאמין לי, תן לי את הקרדיט שיש כאן נקודת איזון, שאם לא, לא היינו מתיישבים כאן.

זה לא חוכמה, עם כל הכבוד לכנסת, בסוף אתה יודע, יש פה עוד מהלכים נוספים שאני לא רציתי להגיע אליהם. אז אני אומר, טוב ציפור אחת ביד משתיים על העץ, ואני כן רוצה להצביע על הסעיף כמו שהוא, אז ברשותכם. 

<משה ליפקה:>
אם רק תוסיף את המשפט, תוסיף אתה את המשפט: "אני אערבנו, מידי תבקשנו" אז אני אבוא אליך ואגבה את הערבות. 

<היו"ר איתן כבל:>
אני רוצה להגיד לך את הדבר הבא, משה. ישבתי ביותר מדי דיונים במערכות השונות ואני זוכר איך מקבלים. אתה יודע, לא צריך ללכת רחוק, אתה כל יום שומע חדשות איך קיבלו את ההחלטות, מי אמר מה, ומה לא. 

פה זה בעיקר עניין של רצון טוב, ואם יש מישהו – עם כל החוק ועם כל החקיקה ועם כל החלטות הממשלה – אני יודע לתת רק את הפלטפורמות שאנשים יוכלו בדרך הכי טובה לעשות את הדברים האלה.

לכן, אתה יודע, יכול להיות שאתה תצדק – זה לא הופך אותך לחכם יותר ממני או לרואה עתידות טוב ממני או מבצלאל, במקרה הזה.

<בצלאל סמוטריץ (הבית היהודי):>
ממש משפט אחד קטן, זה חשוב שהדברים יהיו בפרוטוקול. ההערה של עורך-דין ליפקה היא הערה במקומה, ושוב, אני רק מפנה לפרוטוקול הדיון הקודם שנעשה כאן לפני הקריאה הראשונה על משבר האמון - אפשר לקרוא לו ככה או אחרת – מול רמ"י, מול משרד המשפטים, ביחס לחוק הספציפי הזה, לא חס וחלילה משבר אמון כללי. 

הם לא אהבו אותו כשהוא חוקק ב-2012, הם לא אהבו אותו אחר כך, הם לא אוהבים אותו עכשיו, ולכן הם גם – אני אומַר בלשון עדינה – הם לא התאמצו מאוד ליישם את החוק על-פי כוונת המחוקק. 

יחד עם זה, אני חושב, עורך-דין ליפקה, אנחנו הרי משאירים עכשיו, אנחנו לא מרעים את המצב מכיוון שכבר היום בחוק כתוב שמקבלים חוזה, הוספנו רק "לשם תכנונו". 
<היו"ר איתן כבל:>
אוקיי. תודה.

<בצלאל סמוטריץ (הבית היהודי):>
אנחנו נצביע על הנוסח שהיועצת המשפטית הקריאה, הוא לא בדיוק מה שכתוב בפנינו. 

<אביטל סומפולינסקי:>
עם התיקון. 

<היו"ר איתן כבל:>
כן. תודה. חאג', בבקשה.

<עבד אל חכים חאג' יחיא (הרשימה המשותפת):>
זכויות לגבי המקרקעין ששטחם לא יהיה גדול מחמישה דונם. 
<היו"ר איתן כבל:>
מי בעד ההסתייגות, ירים את ידו. מי נגד ההסתייגות?

הצבעה

בעד ההסתייגות – 2
נגד – רוב
ההסתייגות של חבר הכנסת עבד אל חכים חאג' יחיא לסעיף 1(5) לא נתקבלה.
<היו"ר איתן כבל:>
תודה. ההסתייגות לא התקבלה. בבקשה.

<עבד אל חכים חאג' יחיא (הרשימה המשותפת):>
לחלופין: שישה דונם. 

<היו"ר איתן כבל:>
מי בעד ההסתייגות של חאג'? מי נגד? 

הצבעה

בעד ההסתייגות – 2
נגד – רוב
ההסתייגות לחלופין א' של חבר הכנסת עבד אל חכים חאג' יחיא לסעיף 1(5) לא נתקבלה.

<היו"ר איתן כבל:>
תודה. ההסתייגות לא התקבלה. הלאה.

<עבד אל חכים חאג' יחיא (הרשימה המשותפת):>
לחלופין: שבעה.

<היו"ר איתן כבל:>
מי בעד ההסתייגות? מי נגד?

הצבעה

בעד ההסתייגות – 2
נגד – רוב
ההסתייגות לחלופין ב' של חבר הכנסת עבד אל חכים חאג' יחיא לסעיף 1(5) לא נתקבלה.
<היו"ר איתן כבל:>
תודה. ההסתייגות לא התקבלה.

<חיים ילין (יש עתיד):>
עד 18. ח"י דונם. 

<היו"ר איתן כבל:>
הלאה. 

<עבד אל חכים חאג' יחיא (הרשימה המשותפת):>
לחלופין: שמונה דונם. 

<היו"ר איתן כבל:>
תודה. מי בעד, ירים את ידו. מי נגד?

הצבעה

בעד ההסתייגות – 2
נגד – רוב
ההסתייגות לחלופין ג' של חבר הכנסת עבד אל חכים חאג' יחיא לסעיף 1(5) לא נתקבלה.

<היו"ר איתן כבל:>
ההסתייגות לא התקבלה.

<עבד אל חכים חאג' יחיא (הרשימה המשותפת):>
תשעה.

<היו"ר איתן כבל:>
מי בעד ההסתייגות של חאג', ירים את ידו. מי נגד? 
הצבעה

בעד ההסתייגות – 2
נגד – רוב
נמנעים – אין
ההסתייגות לחלופין ד' של חבר הכנסת עבד אל חכים חאג' יחיא לסעיף 1(5) לא נתקבלה.

<היו"ר איתן כבל:>
ההסתייגות לא התקבלה. 

<עבד אל חכים חאג' יחיא (הרשימה המשותפת):>
עשרה.

<היו"ר איתן כבל:>
מי בעד ההסתייגות של חאג', ירים את ידו. מי נגד?

הצבעה

בעד ההסתייגות – 2
נגד – רוב
נמנעים – אין
ההסתייגות לחלופין ה' של חבר הכנסת עבד אל חכים חאג' יחיא לסעיף 1(5) לא נתקבלה.

<היו"ר איתן כבל:>
תודה. ההסתייגות לא התקבלה. 

<עבד אל חכים חאג' יחיא (הרשימה המשותפת):>
בהמשך, החכירה לדורות למשך 20 שנים לכל היותר. 

<היו"ר איתן כבל:>
תודה. מי בעד ההסתייגות של חאג', ירים את ידו. מי נגד? 

הצבעה

בעד ההסתייגות – 2
נגד – רוב
נמנעים – אין
ההסתייגות של חבר הכנסת עבד אל חכים חאג' יחיא לסעיף 1(5) לא נתקבלה.

<היו"ר איתן כבל:>
תודה. ההסתייגות לא התקבלה. יעל. 

<יעל כהן-פארן (המחנה הציוני):>
יש לי שאלת הבהרה לגבי הסעיף הזה, זה גם נוגע לכל החוק. הזכויות לתכנון, מרגע שקיבל את אישור הוועדה והשר ויש לו זכויות לתכנן, האם אותו מבקש, יש לו זכויות בקרקע מבחינת מינהל מקרקעי ישראל?
<אביטל סומפולינסקי:>
כן, כי הסעיף לא מדבר רק על זכויות לתכנון. הסעיף במקור דיבר על זה שרשות מקרקעי ישראל תקצה זכויות לשם ניהול ופיתוח של המיזם. זאת אומרת, הוא מנהל ומפתח את המיזם על-פי זכויות שיוקצו לו ברשות מקרקעי ישראל, ובנוסף הוא מקבל גם חוזה הרשאה לתכנון.

<יעל כהן-פארן (המחנה הציוני):>
אוקיי. ולמעשה, בפועל הוא יושב עם הזכויות הזמניות שלו - -

<אביטל סומפולינסקי:>
נכון.

<יעל כהן-פארן (המחנה הציוני):>
- - ללא אישור תכנוני, ללא ועדות וללא היתרים? 

<בצלאל סמוטריץ (הבית היהודי):>
זו תקופת ביניים. 

<אביטל סומפולינסקי:>
זה המבנה.

<היו"ר איתן כבל:>
זה החוק בעצם. 

<אביטל סומפולינסקי:>
זה לא הצעת החוק הזאת.

<יעל כהן-פארן (המחנה הציוני):>
כן, אבל אני מנסה להבין בסעיף (5) מה התוספת. שזה תכנונו?

<אביטל סומפולינסקי:>
זאת אומרת שהוא מקבל בנוסף גם הרשאה לתכנון. זה דבר אחד.

<בצלאל סמוטריץ (הבית היהודי):>
חשוב לומר לפרוטוקול. זה היה ככה גם בחוק הקודם. בפועל, נתנו גם בחוות "דרך היין" הרשאת תכנון. זה פשוט להבהיר.
<אביטל סומפולינסקי:>
זה דבר אחד. והדבר השני הוא קביעה בחוק מהו סוג הזכויות שיוקנו אחרי התכנון. זאת אומרת, עלתה השאלה, בין היתר, האם אחרי שיש לו תכנון הוא גם יקבל חוזה שכירות לחמש-שש שנים או שהוא יכול לקבל חוזה חכירה. בנוסח "הכחול" בעצם יש קביעה שאומרת שאחרי שיש תכנון, הזכויות שיוקצו בשטח של המגורים והתיירות הן חכירה לדורות. ולגבי היתרה, זה כבר סוגים שונים של חוזים, בהתאם לסוג.
<היו"ר איתן כבל:>
תודה. יעל, בבקשה. הסתייגות ראשונה של יעל. 

<יעל כהן-פארן (המחנה הציוני):>
אני מבקשת לשנות את זכות חכירה לדורות ל"חכירה ל-15 שנים". 

<היו"ר איתן כבל:>
אוקיי. מי בעד ההסתייגות של יעל כהן-פארן? מי נגד?

הצבעה
בעד ההסתייגות – 2

נגד – רוב

ההסתייגות של חברת הכנסת יעל כהן-פארן לסעיף 1(5) לא נתקבלה.

<היו"ר איתן כבל:>
תודה. ההסתייגות של יעל כהן-פארן לא עברה. בבקשה, אני מצביע.

<משה ליפקה:>
אפשר רק לבקש הבהרה? 
<קריאות:>
- - -

<היו"ר איתן כבל:>
לא, חבר'ה. 

<חיים ילין (יש עתיד):>
לא יהיה מי שיצביע פה בסוף. 

<יעל כהן-פארן (המחנה הציוני):>
אני מצטרפת להסתייגויות של חבר הכנסת חאג' יחיא.
<אביטל סומפולינסקי:>
כל ההסתייגויות? 

<יעל כהן-פארן (המחנה הציוני):>
של הסעיף הזה, של (5). 

<היו"ר איתן כבל:>
אוקיי. מי בעד סעיף (5), כפי שהקריאה אותו היועצת המשפטית? 

<אביטל סומפולינסקי:>
עם התיקונים. פסקה (5).

<היו"ר איתן כבל:>
עם התיקונים, ירים את ידו. מי נגד?

הצבעה

בעד סעיף 1(5) – רוב
נגד – 2
סעיף 1(5), כולל התיקונים, נתקבל.
<היו"ר איתן כבל:>
תודה. ההצעה עברה. 
	
	"
	(6)
בסעיף קטן (ו), אחרי "רשות מקרקעי ישראל רשאית" יבוא "לאחר שנתנה למבקש כאמור בסעיף קטן (ב) הזדמנות להשמיע את טענותיו לעניין זה", אחרי "זכויות לגבי המקרקעין" יבוא "ובכלל זה לא להקנות זכות חכירה לדורות במקרקעין", במקום "מיום התחילה" יבוא "מיום מתן אישור השר לפי סעיף קטן (ב) או מיום תחילתו של חוק הרשות לפיתוח הנגב (תיקון מס' 4) (תיקון) (הוראות לעניין בקשה לאישור מיזם חקלאי-תיירותי משולב), התשע"ז–2017, לפי המאוחר", אחרי "במקרקעין, או" יבוא "שלא להמשיך להקנות זכויות לגבי המקרקעין כאמור", ולפני "בסעיף קטן זה" יבוא "החלטת רשות מקרקעי ישראל לפי סעיף קטן זה תיכנס לתוקפה בתום שנה ממועד המצאתה למבקש, אלא אם כן קבעה רשות מקרקעי ישראל מועד מאוחר יותר.";"


<אביטל סומפולינסקי:>
העיקרון של הפסקה הזאת בעצם נשען על העיקרון של החוק שיש עשר שנים שבהן אפשר להסדיר את התכנון. בגלל שעכשיו אפשר להגיש בקשות חדשות, זה מותאם למועד התחילה החדש של החוק, עם התוספת שההחלטה של הרשות שלא להמשיך להקצות את הזכויות תיכנס לתוקפה בתום שנה כדי שבאמת יהיה אפשר להתארגן על הפינוי, אם וכאשר. 

<היו"ר איתן כבל:>
אוקיי.

<משה ליפקה:>
אפשר שאלת הבהרה?

<היו"ר איתן כבל:>
לפני שאלת הבהרה ביקש – בבקשה. 

<יעקב מוסקוביץ:>
יענקל'ה מוסקוביץ, מועצה אזורית רמת הנגב. אני מרמת הנגב, כפי שאתם יודעים דובר פה על "דרך היין", אנחנו מהפרויקט של "דרך היין". אנחנו מבקשים שהתיקון הזה יכלול גם את רמת הנגב ואני רוצה לשמוע תשובה לזה. זה אחד. 
שניים, אם זה ייכלל, בעצם ייווצר מצב - - -
<קריאה:>
- - -

<יעקב מוסקוביץ:>
אני צריך רק תשובות. ההחלטה היא פה להאריך בעשר שנים, לאשר את התב"עות בעוד עד עשר שנים. צריך להבין. לפני התיקון הזה, אנחנו, נתנו לנו עד 2020, זאת אומרת נשארו לנו שלוש שנים. מבחינתנו, נשארו לנו שלוש שנים. 
אני אומר לכם, ושמענו פה גם את ההערות. כל חווה שמה 200,000 שקל בשביל התכנון הזה ואנחנו רצים על זה ואנחנו מאוד מאוד חוששים שאנחנו לא נעמוד בשלוש שנים. אם התיקון הזה יתקבל והוא כולל גם אותנו, אנחנו רק נברך על כך. 

<אביטל סומפולינסקי:>
רק להבהיר. התיקון לא מבחין בין בקשות שונות בהקשר הזה, התיקון אומר "לפי המועד המאוחר", זאת אומרת המועד המאוחר הוא עשר שנים. מהתיקון עכשיו, עשר שנים זה חל על כל הבקשות שהוגשו בהקשר הזה, אין שום הבחנה בין הבקשות השונות. 

<היו"ר איתן כבל:>
אוקיי. 

<יעקב מוסקוביץ:>
אני מאוד מודה לך על ההבהרה.

<היו"ר איתן כבל:>
תודה. 

<משה ליפקה:>
ביקשתי שאלת הבהרה. לפי החוק הקיים, אחרי שהוועדה הבין-משרדית ממליצה לשר, השר פונה למינהל, למינהל אין שיקול דעת והוא צריך להקנות זכויות במקרקעין. לא כתוב איזה אבל זכויות במקרקעין.
<אביטל סומפולינסקי:>
כתוב איזה, לשם ניהול ופיתוח. 

<משה ליפקה:>
לא, לא. בחוק הקיים.

<אביטל סומפולינסקי:>
אני מקריאה מהחוק הקיים: לשם ניהול ופיתוח. 

<משה ליפקה:>
בסדר, אבל צריך לתת לו איזה נייר, חוזה. הבהרה – האם לפי התיקון אתם מבינים שגם היום הם יקבלו חוזה, כי אחרת אין להם חוזה לעוד עשר שנים. 

<אביטל סומפולינסקי:>
הם מקבלים חוזה לשם ניהול ופיתוח, ובנוסף, חוזה הרשאה לתכנון. 

<היו"ר איתן כבל:>
אוקיי. תודה. אדוני, בבקשה.

<חובב נבון:>
חובב, ממשק צאן, חווה. רציתי לשאול את שירה לגבי הנושא של המאה דונם. ושאר השטח יוחזר למינהל? ככה הבנתי? זו השאלה שלי.

<היו"ר איתן כבל:>
זה לא הסעיף הזה, נכון? 

<חובב נבון:>
לא, לא הסעיף הזה. 

<קריאה:>
יוחזר לשם הקצאה.

<היו"ר איתן כבל:>
יוחזר לשם הקצאה. עזוב, אנחנו כבר - - -
<חובב נבון:>
ואם לא יחזירו לי את זה רצוף, ויש לי שם השקעות של מאות אלפי שקלים, עשרות קילומטר גדר , מיליונים שקלים בצינורות, מה יהיה עם זה? 

<היו"ר איתן כבל:>
יקירי, אני עכשיו מעביר את החוק, אני לא שר הביצוע. לכשיגיע העניין – אני מבין את השאלה שלך – אני לא יכול לקחת כל חווה, כל גוף, להתחיל לדון אותה כאן סביב השולחן. אני בטוח שאם אני אאפשר לכל אחד מהאנשים פה, או אלה שלא פה, להתחיל לשאול כל מיני שאלות, אנחנו לא נסיים את העניין הזה, כנראה גם לא לעולם כי ככה זה. אני מתנצל, אדוני. חאג', בבקשה, יש לך הסתייגויות.

<עבד אל חכים חאג' יחיא (הרשימה המשותפת):>
בסעיף (6), אחרי "התחילה", "מיום מתן אישור השר לפי סעיף קטן (ב)" – יימחק.

<לאה ורון:>
עוד פעם, סליחה. 

<עבד אל חכים חאג' יחיא (הרשימה המשותפת):>
"יום התחילה" – מוחקים את זה. נשארים עם החוק הקודם, זו הכוונה.
<היו"ר איתן כבל:>
"יום התחילה" – יימחק, להישאר בעצם עם המועד הקודם. 

<עבד אל חכים חאג' יחיא (הרשימה המשותפת):>
כן. 

<היו"ר איתן כבל:>
מי בעד ההסתייגות של חאג', ירים את ידו. מי נגד?

הצבעה
בעד ההסתייגות – 1

נגד – רוב

ההסתייגות של חבר הכנסת עבד אל חכים חאג' יחיא לסעיף 1(6) לא נתקבלה.

<היו"ר איתן כבל:>
תודה. ההסתייגות לא עברה.
<חיים ילין (יש עתיד):>
חאג', אני מבקש זכות דיבור כי אני חייב ללכת. 

<היו"ר איתן כבל:>
לא זכות דיבור פה. זכות דיבור במליאה. 

<איילת נחמיאס ורבין (המחנה הציוני):>
לך אין יושב-ראש חדש, לנו יש יושב-ראש חדש.

<היו"ר איתן כבל:>
אבל הם מתים מפחד. 

<קריאות:>
- - -

<היו"ר איתן כבל:>
בבקשה. סליחה, חאג'. 

<עבד אל חכים חאג' יחיא (הרשימה המשותפת):>
מיום מתן אישור השר לפי סעיף קטן (ב) – יימחק. 

<היו"ר איתן כבל:>
אוקיי. מי בעד, ירים את ידו. מי נגד?

הצבעה
בעד ההסתייגות – 2

נגד – רוב

ההסתייגות של חבר הכנסת עבד אל חכים חאג' יחיא לסעיף 1(6) לא נתקבלה.

<היו"ר איתן כבל:>
תודה. ההסתייגות של חאג' לא התקבלה. 

<עבד אל חכים חאג' יחיא (הרשימה המשותפת):>
או מיום תחילתו של חוק הרשות לפיתוח הנגב (תיקון מס' 4) (תיקון) – יימחק. 

<היו"ר איתן כבל:>
מי בעד ההסתייגות של חאג', ירים את ידו. מי נגד?
הצבעה
בעד ההסתייגות – 2

נגד – רוב

ההסתייגות של חבר הכנסת עבד אל חכים חאג' יחיא לסעיף 1(6) לא נתקבלה.

<היו"ר איתן כבל:>
תודה. ההסתייגות לא התקבלה.

<עבד אל חכים חאג' יחיא (הרשימה המשותפת):>
לא תהיה זכות לרשות מקרקעי ישראל לדון בשטח שהוא מעל עשרה דונם. 

<היו"ר איתן כבל:>
מי בעד ההסתייגות של חאג', ירים את ידו. מי נגד?

הצבעה
בעד ההסתייגות – 2

נגד – רוב

ההסתייגות של חבר הכנסת עבד אל חכים חאג' יחיא לסעיף 1(6) לא נתקבלה.

<היו"ר איתן כבל:>
תודה. ההסתייגות לא התקבלה. 

<עבד אל חכים חאג' יחיא (הרשימה המשותפת):>
להתחיל עם לחלופין?

<היו"ר איתן כבל:>
לא, לא, עזוב אותנו. תן לנו כבר. יעל. 

<יעל כהן-פארן (המחנה הציוני):>
אני רוצה להוסיף סעיף, אני רק לא יודעת אם זה אחרי הסעיף הזה. אני רוצה להוסיף סעיף, בסיפה של סעיף (6), סעיף (7): זכות חכירה שניתנה לפי חוק זה תותנה בתשלום מחיר הקרקע לפי הערכת שמאי רשות מקרקעי ישראל ותשלום עבור כל תשתית שתידרש מרשויות המדינה השונות. 
<היו"ר איתן כבל:>
תודה. מי בעד ההסתייגות של יעל כהן-פארן? מי נגד?

הצבעה
בעד ההסתייגות – 2

נגד – רוב

ההסתייגות של חברת הכנסת יעל כהן-פארן לסעיף 1(6) לא נתקבלה.

<היו"ר איתן כבל:>
תודה. ההסתייגות לא התקבלה. מי בעד סעיף 1, פסקה (6), ירים את ידו. מי נגד?

הצבעה

בעד סעיף 1(6) – רוב
נגד – 2
סעיף 1(6), כהצעת הוועדה, נתקבל.
<היו"ר איתן כבל:>
תודה רבה. הסעיף התקבל. 

<אביטל סומפולינסקי:>
לפני שמגיעים לתיקון חוק בתי-משפט לעניינים מינהליים, אני מבינה שהייתה איזושהי כוונה להוסיף סעיף דיווח. 

<היו"ר איתן כבל:>
סעיף הדיווח. 

<בצלאל סמוטריץ (הבית היהודי):>
שאני אגיד?

<היו"ר איתן כבל:>
אתה מניח החוק. 

<בצלאל סמוטריץ (הבית היהודי):>
לא, חשבתי שזה הוזכר. יש כאן בעצם שלושה שלבים שצריך לעבור בתהליכי ההסדרה. יש את המלצת הוועדה הבין-משרדית, וכמובן האם השר מקבל את המלצתה או לא; יש את הליכי ההקצאה לסוגיהם השונים, כפי שצוינו קודם; ויש את ההליך התכנוני. 
אנחנו מבקשים שמשרד החקלאות הוא מין גורם שיתכלל, שילווה את הביצוע של החוק הזה, יצטרך לבוא לכאן לוועדה אחת לשנה ולדווח על ההתקדמות של המהלך הזה בכל אחד משלושת הווקטורים הללו. 

<היו"ר איתן כבל:>
תודה. 

<אביטל סומפולינסקי:>
והטיפול בבקשה של הקצאת הזכויות והליכי התכנון. זה שר החקלאות. 

<בצלאל סמוטריץ (הבית היהודי):>
המלצת הוועדה, הזכויות וזה. 

<היו"ר איתן כבל:>
אוקיי. תודה.

<יעל כהן-פארן (המחנה הציוני):>
אני רוצה להסתייג ולהציע שזה יהיה שר האוצר, הממונה על מינהל התכנון. 

<היו"ר איתן כבל:>
מי בעד ההסתייגות של יעל כהן-פארן? מי נגד?

הצבעה
בעד ההסתייגות – 2

נגד – רוב

ההסתייגות של חברת הכנסת יעל כהן-פארן לסעיף 1(7) לא נתקבלה.

<היו"ר איתן כבל:>
תודה. דרך אגב, אני לא בטוח שזה יותר טוב. 

<עבד אל חכים חאג' יחיא (הרשימה המשותפת):>
אני מצטרף להסתייגות.

<היו"ר איתן כבל:>
תודה. מי בעד התוספת?

<עבד אל חכים חאג' יחיא (הרשימה המשותפת):>
רגע. שר החקלאות לא יעסוק בהצעת החוק. 

<היו"ר איתן כבל:>
מי בעד, ירים את ידו. מי נגד?

הצבעה
בעד ההסתייגות – 2

נגד – רוב

ההסתייגות של חבר הכנסת עבד אל חכים חאג' יחיא לסעיף 1(7) לא נתקבלה.

<היו"ר איתן כבל:>
תודה. ההסתייגות לא התקבלה.

<עבד אל חכים חאג' יחיא (הרשימה המשותפת):>
לחלופין, זה יהיה שר הפנים. 

<היו"ר איתן כבל:>
מי בעד ההצעה של חאג', ירים את ידו. מי נגד? 

הצבעה
בעד ההסתייגות – 2

נגד – רוב

נמנעים – אין

ההסתייגות לחלופין א' של חבר הכנסת עבד אל חכים חאג' יחיא לסעיף 1(7) לא נתקבלה.

<היו"ר איתן כבל:>
תודה. ההצעה לא התקבלה. מי בעד התוספת של פסקה (7), ירים את ידו. מי נגד?

הצבעה

בעד התוספת – רוב
נגד – 2
התוספת של פסקה (7) נתקבלה.
<היו"ר איתן כבל:>
תודה. ההצעה התקבלה.

<אביטל סומפולינסקי:>
למשך כמה שנים הדיווח? 

<בצלאל סמוטריץ (הבית היהודי):>
עשר שנים.

<קריאות:>
- - -

<עבד אל חכים חאג' יחיא (הרשימה המשותפת):>
רגע, הוא לא אמר לעשר שנים.

<בצלאל סמוטריץ (הבית היהודי):>
כל שנה.

<עבד אל חכים חאג' יחיא (הרשימה המשותפת):>
כל שנה, אבל לא אמרת למשך כמה זמן.
<בצלאל סמוטריץ (הבית היהודי):>
החוק מדבר על עשר שנים. יותר מעשר שנים. 12 שנים. 

<עבד אל חכים חאג' יחיא (הרשימה המשותפת):>
לפי ההצעה שהוצבעה עכשיו - - -

<יעל כהן-פארן (המחנה הציוני):>
רוצים להעביר כאן את החוק למליאה היום, מחר, ואפילו לא מביאים את הניסוח בצורה מדויקת. 

<קריאות:>
- - -

<היו"ר איתן כבל:>
חברים יקרים, סליחה. אני חוזר ומעלה להצבעה. 
<אביטל סומפולינסקי:>
שר החקלאות ידווח לוועדת הכלכלה גם על הטיפול בבקשות - - -

<בצלאל סמוטריץ (הבית היהודי):>
אחת לשנה. 

<אביטל סומפולינסקי:>
אחת לשנה גם על הטיפול בבקשות לקבלת אישור למיזם, גם על הקצאת הזכויות וגם על הליכי התכנון, למשך עשר שנים מיום תחילתו של החוק הזה.

<בצלאל סמוטריץ (הבית היהודי):>
זה 12 שנה כי זה שנתיים להחלטת הוועדה ועוד עשר שנים.

<אביטל סומפולינסקי:>
12 שנה.

<היו"ר איתן כבל:>
12 שנה. מי בעד, ירים את ידו. מי נגד?

הצבעה
בעד התוספת – רוב
נגד – 2
התוספת של פסקה (7) נתקבלה.

<היו"ר איתן כבל:>
תודה. התוספת התקבלה.

<עבד אל חכים חאג' יחיא (הרשימה המשותפת):>
רביזיה. 

<היו"ר איתן כבל:>
עוד לא סיימנו.

<עבד אל חכים חאג' יחיא (הרשימה המשותפת):>
לא, רביזיה על הסעיף הזה.

<היו"ר איתן כבל:>
אין בעיה. הלאה, סעיף 2. 
	"תיקון חוק בתי משפט לעניינים מינהליים
	2.
	בחוק בתי משפט לעניינים מינהליים, התש"ס–2000‏, בתוספת הראשונה, אחרי פרט 57 יבוא:

	
	
	"58. מיזם חקלאי-תיירותי משולב – החלטה של רשות לפי סעיף 6(8) לחוק הרשות לפיתוח הנגב, התשנ"ב–1991, החלטה של שר לפי סעיף 5(ב) לחוק הרשות לפיתוח הנגב (תיקון מס' 4), התש"ע–2010, והחלטה של רשות מקרקעי ישראל לפי סעיף 5(ו) לחוק הרשות לפיתוח הנגב (תיקון מס' 4), התש"ע–2010.";"


<אביטל סומפולינסקי:>
זה בעצם קובע ששלושת סוגי ההחלטות האלה, עתירות עליהן יהיו עתירות מינהליות לבית-המשפט לעניינים מינהליים. 

<יעל כהן-פארן (המחנה הציוני):>
ומה עם החוק הזה? הוא לא נכלל גם?

<אביטל סומפולינסקי:>
הסמכות של בתי-משפט לעניינים מינהליים היא לא פר חוק, היא פר החלטה. אז ההחלטות, בין היתר, החלטה של השר לפי התיקון הזה עוברת לבית-המשפט לעניינים מינהליים, גם ההחלטה של רשות מקרקעי ישראל שלא להקצות זכויות עוברת לבית-משפט לעניינים מינהליים, וגם ההחלטה מכוח סעיף 6(8) לחוק הרשות לפיתוח הנגב, שזה הבקשות מכאן ולהבא – לא ההסדרה אחורה – גם הן יעברו לבתי-המשפט לעניינים מינהליים, שיותר מתאים לטיפול בהחלטות האלה. 

<היו"ר איתן כבל:>
אוקיי. חאג'. דרך אגב, אני רק אומר, ב-15:15 תהיה לנו רביזיה. הלאה.

<עבד אל חכים חאג' יחיא (הרשימה המשותפת):>
אני רוצה למחוק "לבתי משפט מינהליים" ולבוא לבית המשפט - - -

<היו"ר איתן כבל:>
השרעי. 

<קריאות:>
- - -

<עבד אל חכים חאג' יחיא (הרשימה המשותפת):>
תהיה לנו בעיה אז עם שרת המשפטים כי אנחנו צריכים יותר מדי - - -

<נורית קורן (הליכוד):>
לקאדים. 

<אביטל סומפולינסקי:>
למה הכוונה? עתירה לבית-המשפט המחוזי, אין כיום כזה דבר. אפשר להגיש תביעה. 

<עבד אל חכים חאג' יחיא (הרשימה המשותפת):>
במקום "עתירה" תבוא "תביעה". 

<היו"ר איתן כבל:>
אוקיי. מי בעד ההסתייגות של חאג'? מי נגד? 

הצבעה
בעד ההסתייגות – 2
נגד – רוב 

ההסתייגות של חבר הכנסת עבד אל חכים חאג' יחיא לסעיף 2 לא נתקבלה.
<היו"ר איתן כבל:>
תודה. לא התקבלה ההסתייגות. הלאה.

<עבד אל חכים חאג' יחיא (הרשימה המשותפת):>
אחרי "לחוק הרשות לפיתוח הנגב" יבוא "חוק התכנון והבנייה". 

<היו"ר איתן כבל:>
תחזור. לא שמעו.

<קריאות:>
- - -

<עבד אל חכים חאג' יחיא (הרשימה המשותפת):>

במקום "לחוק רשות הפיתוח והנגב (1991)" יבוא "חוק התכנון והבנייה". 
<אביטל סומפולינסקי:>
החלטה של שר, לחוק הרשות לפיתוח הנגב, לפי חוק התכנון והבנייה? 

<עבד אל חכים חאג' יחיא (הרשימה המשותפת):>
אני רוצה למחוק, והדיונים יהיו לפי חוק התכנון והבנייה.

<היו"ר איתן כבל:>
זה מופרך. מה אכפת לך שזה מופרך? 

<בצלאל סמוטריץ (הבית היהודי):>
הוא אמור להגיש לך את זה בכתב אחר כך. 

<עבד אל חכים חאג' יחיא (הרשימה המשותפת):>
לא, מה שיירשם פה. אני רק מציג.
<נורית קורן (הליכוד):>
תעבירו לו אחר כך את הטיוטה.

<היו"ר איתן כבל:>
אוקיי. מי בעד ההסתייגות של חאג', ירים את ידו – ההסתייגות שהוא רק מבין אותה. מי נגד?
<עבד אל חכים חאג' יחיא (הרשימה המשותפת):>
אני אסביר אותה.

הצבעה

בעד ההסתייגות – 1
נגד – רוב
ההסתייגות של חבר הכנסת עבד אל חכים חאג' יחיא לסעיף 2 לא נתקבלה.

<היו"ר איתן כבל:>
תודה. ההסתייגות לא התקבלה. הצבעה על הסעיף.

<עבד אל חכים חאג' יחיא (הרשימה המשותפת):>
לא, יש עוד הסתייגות. חוק הרשות לפיתוח הנגב (תיקון מס' 4) – יימחק. 
<היו"ר איתן כבל:>
את הבנת?

<אביטל סומפולינסקי:>
כן. 

<היו"ר איתן כבל:>
תודה. 

<עבד אל חכים חאג' יחיא (הרשימה המשותפת):>
אני לא רוצה את החוק הזה. 

<היו"ר איתן כבל:>
היא כותבת, היא צריכה אחר כך לכתוב את זה. מי בעד ההסתייגות של חאג'? מי נגד?

הצבעה
בעד ההסתייגות – 2
נגד – רוב
ההסתייגות של חבר הכנסת עבד אל חכים חאג' יחיא לסעיף 2 לא נתקבלה.
<היו"ר איתן כבל:>
תודה. ההסתייגות לא התקבלה. יעל, את רוצה בכל זאת?

<יעל כהן-פארן (המחנה הציוני):>
לא. 

<היו"ר איתן כבל:>
אוקיי. תודה. אני מעלה להצבעה את סעיף 2. מי בעד, ירים את ידו. מי נגד?

הצבעה

בעד סעיף 2 – רוב
נגד – 2
סעיף 2, כהצעת הוועדה, נתקבל.

<היו"ר איתן כבל:>
תודה. הסעיף התקבל. הבקשה לדיון מחדש רק על סעיף - - -
<אביטל סומפולינסקי:>
הנושא של הדיווח - - -
<היו"ר איתן כבל:>
אני עושה רביזיה על הכול. אני מבקש רביזיה.
<בצלאל סמוטריץ (הבית היהודי):>
אני רוצה לבקש רשות דיבור.

<היו"ר איתן כבל:>
שנייה. 

<עבד אל חכים חאג' יחיא (הרשימה המשותפת):>
עכשיו תחילה. 

<קריאות:>
- - -

<עבד אל חכים חאג' יחיא (הרשימה המשותפת):>
כבוד היושב-ראש, תחילת החוק.

<היו"ר איתן כבל:>
תכף תשאל את השאלה. ברשותכם, אני מבקש רביזיה על הכול בשעה 15:15. חאג' שואל.
<עבד אל חכים חאג' יחיא (הרשימה המשותפת):>
אני שואל לגבי תחילת החוק, מתי? 

<אביטל סומפולינסקי:>
לפי חוק הפרשנות, אם לא כתובה שום הוראה, תחילת החוק ביום פרסומו. 

<עבד אל חכים חאג' יחיא (הרשימה המשותפת):>
הסתייגות, אני מבקש להוסיף תחילת החוק אחרי 20 שנים מאישורו. 

<היו"ר איתן כבל:>
אוקיי. מי בעד ההסתייגות של חאג', ירים את ידו. מי נגד?

הצבעה
בעד ההסתייגות – 2
נגד – רוב
ההסתייגות של חבר הכנסת עבד אל חכים חאג' יחיא בדבר התחילה לא נתקבלה.
<היו"ר איתן כבל:>
תודה. ההסתייגות לא התקבלה.

<עבד אל חכים חאג' יחיא (הרשימה המשותפת):>
לחלופין: 25.

<היו"ר איתן כבל:>
מי בעד ההסתייגות? מי נגד ההסתייגות?

הצבעה
בעד ההסתייגות – 2
נגד – רוב
ההסתייגות לחלופין א' של חבר הכנסת עבד אל חכים חאג' יחיא בדבר התחילה לא נתקבלה.

<היו"ר איתן כבל:>
תודה. ההסתייגות לא התקבלה.

<נורית קורן (הליכוד):>
יש עוד הסתייגות? 

<היו"ר איתן כבל:>
תודה. 

<בצלאל סמוטריץ (הבית היהודי):>
תודה, איתן. 

<היו"ר איתן כבל:>
הישיבה נעולה. 

<הישיבה ננעלה בשעה 14:40.>

